26/04/2010 | Administración Autonómica
Xunta de Galicia
Consellería de Traballo e Benestar
Departamento Territorial da Coruña
Servizo de Relacións Laborais
Convenio colectivo do Concello de Teo

Visto o expediente do convenio colectivo do CONCELLO DE TEO (código convenio 1504742), que tivo entrada neste Departamento Territorial da Consellería de Traballo e Benestar o día 08.02.2010 e subscrito pola parte económica polo Concello de Teo e pola parte social polo comité de empresa o día 15.01.2010, de conformidade co disposto nos artigos 90.2 e 3 do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos Traballadores, Real decreto 1040/81, do 22 de maio, sobre rexistro e depósito de convenios colectivos de traballo e o Real decreto 2412/82, de 24 de xullo, sobre traspaso de funcións e servizos da Administración do Estado á Comunidade Autónoma de Galicia en materia de traballo, este Departamento Territorial ACORDA: PRIMEIRO.–Ordenar a súa inscripción no libro rexistro de convenios colectivos de traballo, obrante neste Departamento Territorial, e notificación á representación económica e social da comisión negociadora. SEGUNDO.–Ordenar o depósito do citado acordo no Servizo de Relacións Laborais, Sección de Mediación, Arbitraxe e Conciliación (S. M. A. C). TERCEIRO.–Dispoñe-la súa publicación no Boletín Oficial da Provincia. A Coruña, 8 de abril de 2010 O xefe territorial de Traballo e Benestar Luis Alberto Álvarez Freijido CONVENIO COLECTIVO DO PERSOAL LABORAL AO SERVIZO DO CONCELLO DE TEO ÍNDICE CAPÍTULO I. DISPOSICIÓNS XERAIS (arts.1 a 12) CAPÍTULO II. SEGUIMENTO E CONTROL (arts.13 a 14) CAPÍTULO III. SOLUCIÓN EXTRAXUDICIAL DE CONFLICTOS COLECTIVOS (art.15 ). CAPÍTULO IV. DEREITOS SINDICAIS SECCIÓN 1.ª. DO DEREITO Á ACTIVIDADE SINDICAL (arts.16 a 19) SECCIÓN 2.ª. DAS SECCIÓNS SINDICAIS (arts.20 a 24) SECCIÓN 3.ª. DO DEREITO Á REPRESENTACIÓN COLECTIVA (arts.25 a 28) SECCIÓN 4.ª. DO DEREITO DE REUNIÓN (arts.29 a 32) SECCIÓN 5.ª. DOS DEREITOS DE NEGOCIACIÓN E PARTICIPACIÓN COLECTIVA (arts.33 a 36) SECCIÓN 6.ª. DO DEREITO DE FOLGA (art.37) CAPÍTULO V. DEREITOS, DEBERES E CÓDIGO DE CONDUCTA DOS EMPREGADOS MUNICIPAIS (arts.38 a 39) CAPÍTULO VI. CALIDADE DOS SERVIZOS E ABSENTISMO LABORAL (art.40) CAPÍTULO VII. CALENDARIOS LABORAIS, XORNADAS E HORARIOS (arts.41 a 51) CAPÍTULO VIII. VACACIÓNS, PERMISOS, LICENCIAS E SITUACIÓNS ADMINISTRATIVAS (arts.52 a 56) CAPITULO IX. PLANIFICACIÓN DOS RECURSOS HUMANOS DO CONCELLO DE TEO (arts.57 a 60) CAPÍTULO X. EMPREGADOS PÚBLICOS DO CONCELLO DE TEO SECCIÓN 1.ª INSTRUMENTOS DE ORDENACION DO PERSOAL (art.61) SECCIÓN 2.ª CLASIFICACION DO PERSOAL (arts.62 a 67) CAPÍTULO XI. ACCESO Á CONDICIÓN DE EMPREGADO PUBLICO DO CONCELLO DE TEO SECCIÓN 1.ª. SELECCIÓN E ACCESO (arts.68 a 71) SECCIÓN 2.ª. PROVISIÓNS DE POSTOS DE TRABALLO (arts.72 a 74) SECCIÓN 3.ª. OUTRAS FORMAS DE PROVISIÓN (arts.75 a 77) SECCIÓN 4.ª. MOBILIDADE DO PERSOAL (art.78.) CAPÍTULO XII. INCOMPATIBILIDADES (arts.79) CAPÍTULO XIII. NORMALIZACIÓN LINGÜÍSTICA (art.80) CAPÍTULO XIV. RÉXIME DISCIPLINARIO (art.81) CAPÍTULO XV. CARREIRA PROFESIONAL E AVALIACIÓN DO DESEMPEÑO SECCIÓN 1.ª. A CARREIRA PROFESIONAL (arts.82 a 86) SECCIÓN 2.ª. A AVALIACIÓN DO DESEMPEÑO (arts.87 a 88) CAPÍTULO XVI. SISTEMA RETRIBUTIVO SECCIÓN 1.ª. A ESTRUTURA RETRIBUTIVA (arts.89 a 98) SECCIÓN 2.ª. A COMPENSACIÓN DO TRABALLO EN PERÍODO FESTIVO E NOCTURNO, CON DISTORSIÓN HORARIA, CON XORNADA PARTIDA E CON XORNADA IRREGULAR (arts.99 a 105) CAPÍTULO XVII. ACCIÓN SOCIAL E OUTROS DEREITOS (arts.106 a 113) CAPÍTULO XVIII. FORMACIÓN (arts.114 A 116) CAPÍTULO XIX. SEGURIDADE E SAÚDE (arts.117 a 126) DISPOSICIÓNS ADICIONAIS PRIMEIRA. REVISIÓN DE CONDICIÓNS DE TRABALLO SEGUNDA. CONSOLIDACIÓN DE EMPREGO TEMPORAL TERCEIRA. FUNCIONARIZACIÓN DE PERSOAL LABORAL CUARTA. SINGULARIZACIÓN DOS POSTOS DE TRABALLO QUINTA. PLAN DE IGUALDADE SEXTA. PROMOCIÓN INTERNA DOS OPERARIOS SÉTIMA. CREACIÓN DE PRAZAS PARA A REGULARIZACIÓN DE SITUACIÓNS LABORAIS E CUMPRIMENTO DE REQUERIMENTOS LEGAIS OITAVA. ACTUALIZACIÓN DAS CONTÍAS DAS RETRIBUCIÓNS NOVENA. HOMOLOGACIÓN DAS CONDICIÓNS RETRIBUTIVAS DO PERSOAL MUNICIPAL DÉCIMA. INTEGRACIÓN PROFESIONAL DAS PRAZAS E PERSOAL EXISTENTES NO MOMENTO DA ENTRADA EN VIGOR DO CONVENIO COLECTIVO DISPOSICIÓNS TRANSITORIAS PRIMEIRA. IMPLANTACIÓN DO NOVO SISTEMA EDUCATIVO SEGUNDA. REGULARIZACIÓN DAS PRAZAS QUE DESEMPEÑAN FUNCIÓNS DE SUPERIOR CATEGEORÍA DISPOSICIÓNS FINAIS PRIMEIRA. ENTRADA EN VIGOR ANEXOS ANEXO I. CLASIFICACIÓN PROFESIONAL ANEXO II. TÁBOAS DE VALORACIÓN DAS CATEGORÍAS PROFESIONAIS ANEXO III. TÁBOA SALARIAL FINAL CAPÍTULO I. DISPOSICIÓNS XERAIS Artigo 1. Representación e lexitimidade. As partes que concertan este convenio son o Concello de Teo, no exercicio da súa autonomía local, e o comité de empresa do persoal laboral, constituídos en mesa de negociación do convenio colectivo do persoal laboral, en uso das atribucións conferidas polo Real Decreto Lexislativo 1/1995, de 24 de marzo, polo que se aproba o texto refundido da Lei do Estatuto dos Traballadores. Artigo 2. Ámbito territorial. O presente convenio será de aplicación no ente territorial do Concello de Teo e na totalidade de organismos e entes públicos que formen ou poidan formar parte do mesmo. Artigo 3. Ámbito persoal. O presente convenio aplicarase integramente ao persoal laboral que preste servizos no Concello de Teo, en todo aquilo que sexa compatible coa natureza da súa relación de emprego. Artigo 4. Ámbito temporal, vixencia e denuncia. O presente convenio entrará en vigor Ao día seguinte da súa publicación no Boletín Oficial da Provincia, abarcando o seu período de vixencia ata o 31 de decembro de 2011, data na que se entenderá prorrogado por anualidades, de non existir denuncia dalgunha das partes, ata a entrada en vigor do novo convenio que substitúa ao anterior trala oportuna negociación. O convenio considerarase denunciado cando así o faga calquera das partes, con tres meses de antelación á finalización da súa vixencia ou de calquera prórroga, a fin de iniciar as negociacións e deliberacións do novo convenio, en data non posterior a un mes contado a partir da data de denuncia. Artigo 5. Obxecto. O convenio regula e facilita o normal desenvolvemento das relacións de traballo, dentro do seu ámbito de aplicación, e derroga as normas iguais, ou de inferior rango, no que se opoñan ao seu contido. Artigo 6. Carácter. O convenio ten un carácter necesario e indivisible para todos os efectos, no sentido de que as condicións pactadas neste constitúen un todo orgánico e unitario. Artigo 7. Condicións máis beneficiosas. Enténdese este convenio como o marco global máis favorábel. A comisión paritaria de control e seguimento estudará, caso por caso, a aplicación a persoas determinadas de condicións laborais mais beneficiosas que estean recoñecidas con anterioridade á entrada en vigor do convenio. As condicións do presente convenio teñen carácter complementario da normativa vixente no réxime aplicable ao persoal laboral ao servizo das Administracións Locais de Galicia. En todo caso, as melloras establecidas, ou que se establezan noutras disposicións de calquera rango que afecten no seu ámbito ao persoal laboral ao servizo das Administracións Locais de Galicia, serán de aplicación ao persoal do Concello de Teo, consonte ao principio de norma máis favorable ou condición máis beneficiosa, sen prexuÍzo das actualizacións e adaptacións a que fai referencia o artigo 13d deste convenio. Artigo 8. Irrenunciabilidade. Terase por nula e por non feita a renuncia por parte dos/das traballadores/as de calquera beneficio establecido no convenio. Artigo 9. Aplicación favorable. Como norma xeral, unha vez aplicado o convenio, e trala consulta á comisión paritaria de control e seguimento, tódalas condicións establecidas no mesmo, en caso de dúbida, ambigüidade ou escuridade, en canto ao seu sentido e alcance, terán que ser interpretadas e aplicadas do xeito que resulte máis beneficioso para os/as traballadores/as, con sometemento pleno á lei e ao dereito. Artigo 10. Aplicación directa. As partes signatarias do convenio comprométense á aplicación directa deste e a non promover cuestións que puideran supoñer modificacións das condicións pactadas no texto. Artigo 11. Publicidade do convenio. Con independencia da súa publicación no Boletín Oficial da Provincia a publicidade do presente texto farase por conta do Concello de Teo, que facilitará unha copia do mesmo a todo o seu persoal afectado. Artigo 12. Conflictividade laboral. Antes de adoptar medidas disciplinarias ou actitudes conflictivas de carácter colectivo, as partes asinantes do convenio comprométense a esgotar a vía do diálogo dentro da propia institución, acudindo á comisión de seguimento, constituída segundo o establecido no capítulo seguinte. CAPÍTULO II. SEGUEMENTO E CONTROL Artigo 13. Control e seguimento. Trala entrada en vigor deste convenio constituírase unha comisión paritaria de control e seguimento. A súa composición será paritaria, correspondendo a cada Organización Sindical asinante a designación dun representante e igual número por parte do Concello. Correspondéndolle expresamente as seguintes funcións: a) Interpretar a totalidade dos artigos e cláusulas do convenio. b) Vixiar o cumprimento do pactado e denunciar, no seu caso, os incumprimentos. c) Estudar, propor e, cando proceda, resolver aquelas cuestións ou reclamacións que, de común acordo, lle sexan sometidas polas partes. d) Actualizar o contido do presente convenio para adaptalo ás modificacións que poidan derivarse de cambios normativos ou de acordos ou pactos subscritos entre as Administracións Públicas e os Sindicatos. e) Facer o seguimento e, no seu caso, desenvolvemento da aplicación do convenio. A tal efecto emitirá, cando o considere conveniente, un informe sobre estes extremos. f) Asegurar a non discriminación da muller, controlando a igualdade de trato, os posibles abusos, agresións de orde sexual, laborais, físicas ou psíquicas, tanto por parte dos compañeiros de traballo, como dos superiores. g) Impedir a realización de toda conducta abusiva ou de violencia psicolóxica que se realice de xeito sistemático sobre un/unha traballador/a, manifestada especialmente a través de reiterados comportamentos, palabras ou actitudes que lesionan a dignidade ou integridade psíquica do mesmo e que poñan en perigo ou degraden as súas condicións de traballo. h) Calquera outra función que expresamente se lle atribúa no convenio ou que, de común acordo, as partes consideren conveniente. Artigo 14. Réxime de funcionamento.1. Para exercer as labores de comisión de seguimento, a mesa de negociación do convenio reunirase con carácter ordinario, semestralmente, e de xeito extraordinario cando o solicite polo menos o 50% dos seus compoñentes.2. Para estes efectos a mesa de negociación poderá utilizar os servizos ocasionais ou permanentes de asesores, con voz pero sen voto.3. A mesa contará cun/cunha secretario/a, que será un empregado designado polo concello e que actuará na mesma con voz pero sen voto.4. As convocatorias das sesións realizaraas o/a secretario/a, co visto e prace dos voceiros, mediante citación por escrito na que conste, lugar, data e hora, así como a orde do día. A convocatoria enviarase ás partes cunha antelación mínima de sete días hábiles, respecto da data prevista de celebración, no caso de sesións ordinarias, e dous días naturais para o caso de sesións extraordinarias.5. A orde do día das sesións será fixada polo/pola secretario/a, co visto e prace dos voceiros.6. Para que as sesións poidan celebrarse validamente será precisa a asistencia de, polo menos, o 51% dos seus membros, así como do/da secretario/a ou de quen o substitúa no cargo.7. Os acordos deberán adoptarse por mais do 50% de cada unha das dúas representacións, sendo de carácter obrigatorio e vinculantes para ambas partes.8. De cada xuntanza, e ao seu remate, o/a secretario/a redactará a correspondente acta na que haberá de constar o lugar, data e hora de comezo e remate da reunión, nomes e apelidos dos presentes, os asuntos tratados, os acordos adoptados, cun resumo das opinións emitidas e a expresión dos votos. A correspondente acta, así redactada, pasarase inmediatamente á aprobación e sinatura de tódolos asistentes.9. As actas das sesións arquivaranse nun rexistro que custodiará o/a secretario/a, baixo a súa responsabilidade, tendo que expedir as certificacións oportunas dos acordos que as referidas actas conteñan, cando así se reclame por parte lexitimamente interesada.10. Cando ámbalas partes así o consideren, crearanse comisións de traballo específicas para tratar temas concretos e predeterminados. Estas comisións elaborarán ditames que logo serán presentados á mesa, non sendo estes vinculantes senón meramente informativos.11. As comunicacións oficiais verificaranse sempre directamente e por escrito, sen que poidan admitirse traslados e reproduccións a través doutras instancias. CAPÍTULO III. SOLUCIÓN EXTRAXUDICIAL DE CONFLICTOS COLECTIVOS Artigo 15. Solución extraxudicial de conflictos colectivos.1. O Concello de Teo e os representantes do persoal acordan, como mecanismo de resolución e mediación nos posibles conflictos colectivos ou discrepancias significativas e insolubles, o diálogo e a negociación.2. Esgotadas as vías de negociación e diálogo, a resolución extraxudicial de conflictos deberá levarse a cabo por procedementos de mediación e arbitraxe, sempre e cando o ordenamento vixente o permita.3. Mediante o procedemento de arbitraxe as partes poderán acordar, de mutuo acordo, encomendar a un terceiro a resolución de calquera conflicto, comprometéndose de antemán a acepta-lo contido desta.4. O acordo logrado a través da mediación ou da resolución de arbitraxe terá a mesma eficacia xurídica e tramitación que os pactos e acordos regulados por Lei, sempre que quen adoptase o acordo subscrito ou compromiso arbitral tivese a lexitimación que lles permita acordar, no ámbito do conflicto, un pacto ou acordo conforme ao previsto pola lei.5. Estes acordos serán susceptibles de impugnación. Especificamente, caberá recurso contra a resolución arbitral no caso de que non se observaran, no desenvolvemento da actuación arbitral, os requisitos e formalidades establecidos para o efecto ou cando a resolución versase sobre puntos non sometidos á súa decisión, ou que esta contradiga a legalidade vixente.6. A utilización destes sistemas efectuarase conforme aos procedementos que regulamentariamente sexan determinados tralo acordo cos representantes do persoal conforme ao regulado actualmente a este respecto. En todo caso, o esgotamento do procedemento previo ante a mesa, os procedementos de solución de conflictos e de conciliación e mediación, así como de arbitraxe, seguirán o Acordo Interprofesional Galego sobre Procedementos Extraxudiciais de solución de conflictos de traballo, segundo o publicado no DOG de 4 de maio de 1995. CAPÍTULO IV. DEREITOS SINDICAIS SECCIÓN 1.ª. DO DEREITO Á ACTIVIDADE SINDICAL Artigo 16. Dereito á sindicación.1. O persoal do Concello de Teo ten dereito a sindicarse libremente en defensa e promoción dos seus intereses profesionais, económicos e sociais.2. O dereito á libre sindicación comprende o dereito a afiliarse ao sindicato da súa elección, a separarse do que estivese afiliado, non podendo ninguén ser obrigado a afiliarse a un sindicato, e a elixir libremente aos seus representantes. Artigo 17. Protección para o exercicio do dereito a actividade sindical.1. O Concello proporcionará a axeitada protección ao persoal ao seu servizo contra todo acto antisindical que implique discriminación ou demérito relacionado co seu emprego.2. A dita protección exercerase, especialmente, contra todo tipo de accións ou actuacións que persigan: a) Influír nas condicións de emprego do/da traballador/a para que este se afilie ou non a unha central sindical, que deixe de ser membro dela, ou que renuncie á actividade sindical. b) Fustigar ou relegar a calquera traballador/a no seu lugar de traballo, ou prexudicalo de calquera xeito, a causa da súa pertenza a unha central sindical ou da súa participación nas actividades sindicais. c) Condicionar o emprego público á esixencia de afiliación ou non a calquera central sindical, ou á esixencia de causar baixa na mesma. Artigo 18. Exercicio da actividade sindical.1. O persoal do Concello de Teo ten dereito a dedicarse á acción sindical no lugar, tempo e forma previstos na Lei Orgánica 11/1985, de 2 de agosto, de liberdade sindical, así como polo Real Decreto Lexislativo 1/1995, de 24 de marzo, polo que se aproba o texto refundido da Lei do Estatuto dos Traballadores e a Lei 7/ 2007, de 12 de abril, do Estatuto Básico do Empregado Público, así como en calquera outra norma que sexa de aplicación.2. Para estes efectos, entenderase como ámbito material inmediato para a acción sindical no Concello os centros de traballo, considerándose como tales, tanto o propio de cada traballador/a como calquera outra dependencia, establecemento ou local pertencente ao Concello, aínda que se encontre situado en sede distinta. Artigo 19. Respecto ás necesidades do servizo. Os dereitos recoñecidos ao persoal municipal neste capítulo, exercitaranse co debido respecto ás persoas e bens, procurando sempre non interferir na boa marcha do traballo. SECCIÓN 2.ª. DAS SECCIÓNS SINDICAIS Artigo 20. Dereito a constituír seccións sindicais. O persoal do Concello afiliado a centrais sindicais, legal e validamente constituídas e recoñecidas, poderán constituír seccións sindicais, de conformidade co establecido no presente capítulo e coa lexislación vixente. Artigo 21. Constitución das seccións sindicais. Para a atribución das garantías, facultades, funcións e competencias recoñecidas neste convenio, as seccións sindicais deberán acreditar que as centrais sindicais ás que pertencen obtiveron, polo menos, o 10% dos votos nas eleccións dos órganos de representación do persoal celebradas no Concello, ou que teñen a condición de organizacións sindicais máis representativas, de conformidade co previsto na LOLS. De non cumprise estes requisitos, as seccións sindicais que poidan terse constituído terán atribuídos os dereitos e condicións de carácter xenérico que se recoñecen, na normativa vixente, e de maneira xeral, a todas as sección sindicais. Artigo 22. Atribucións das seccións sindicais. As seccións sindicais terán, entre outras, as seguintes facultades, garantías, funcións e competencias: a) Representar e defender os intereses da central sindical a que pertencen e dos afiliados da mesma. b) Posuír e exercer, a través dos correspondentes comités, delegados ou representantes sindicais, a representación legal para asuntos sociolaborais de todos e cada un dos seus afiliados, sen prexuízo doutras formas legais de representación que puidesen recabar os mesmos. A atribución de representación ás seccións sindicais implica, entre outras facultades, a de realizar calquera clase de intervención, pedimento, reivindicación ou reclamación de índole sociolaboral, por escrito ou mediante comparecencia, en nome e representación de calquera afiliado, sen menoscabo do exercicio individualizado das mesmas que puidese realizar este. c) Recibir, do xeito previsto na normativa vixente, a máis completa información en todos os asuntos de persoal do Concello, por medio dos seus delegados. d) Recoller as diversas reivindicacións sociolaborais do persoal ao servizo do Concello e propoñelas ás autoridades ou órganos correspondentes dos representantes do persoal. e) Informarse, por iniciativa propia, de todas as cuestións que afecten ao persoal do Concello. Para estes efectos, os delegados ou representantes sindicais poderán ter acceso a toda a documentación relativa ás ditas cuestións, previa autorización da Alcaldía, dentro dos límites legais, así como da reserva e o non abuso. O Concello garantirá a consulta ou reprodución gratuíta daqueles documentos que se consideren precisos para o exercicio da actividade sindical, sen prexuízo das garantías que se consideren oportunas para evitar o extravío dos documentos, así como das responsabilidades legais en que os solicitantes puidesen incorrer por incumprimento do deber de reserva profesional e sindical. f) Exhibir e difundir libremente, en horas e lugares de traballo, calquera tipo de información, prensa, propaganda e publicacións de carácter sindical ou de interese laboral ou profesional. Para estes efectos, o Concello disporá a colocación, ás súas expensas, de taboleiros de anuncios sindicais para a exposición e divulgación de calquera documentación do tipo anteriormente sinalado en todos os centros de traballo pertencentes ao Concello, en lugares adecuados e visibles. O número, tamaño e distribución dos taboleiros, será o adecuado ás dimensións e estrutura do centro, de xeito que se garanta a máis ampla publicidade e accesibilidade ao que se expoña. g) Convocar e celebrar reunións e asembleas, tanto de afiliados como de todo ou parte do persoal, nos termos previsto no Real Decreto Lexislativo 1/1995, de 24 de marzo, polo que se aproba o texto refundido da Lei do Estatuto dos Traballadores e a Lei 7/ 2007 de 12 de abril do Estatuto Básico do Empregado Público. h) Empregar asesores en calquera actividade que realicen no exercicio das súas competencias. i) Para recadar as cotas sindicais, a sección sindical poderá acordar co Concello o seu desconto en nómina, logo da autorización dos seus afiliados j) Presentar e negociar perante os órganos resolutorios correspondentes cantos asuntos procedan, en materia de condicións de traballo, seguridade e saúde laboral, réxime de asistencia, seguridade e previsión social, no que sexa competencia do Concello e de conformidade coa regulamentación relativa aos dereitos de negociación e participación que se recollen na lei e no presente convenio. k) Expresar libremente opinións respecto das materias relativas á súa esfera de actividade. l) Proporcionar asistencia e defensa, e obter audiencia no suposto de seguirse procedemento disciplinario contra calquera dos seus afiliados, sen prexuízo do dereito individual de audiencia, regulada no dito procedemento. Artigo 23. Delegados sindicais.1. As seccións sindicais validamente constituídas, segundo os criterios estipulados a tal efecto no presente convenio, no seu artigo 21, terán dereito a designar un delegado sindical.2. Os delegados sindicais terán as seguintes funcións e dereitos: a) Exercitar as competencias atribuídas á sección sindical que representan. b) Autentificar, coa súa firma, o que a súa sección sindical expoña nos taboleiros de anuncios. c) Convocar as reunións da sección sindical. d) Dispoñer, sen menoscabo das súas retribucións, do mesmo número de horas sindicais que os membros dos órganos de representacións dos/das traballadores/as dentro da xornada de traballo, sen prexuízo das que lle poidan corresponder por ser tamén membro dos mesmos. e) Exercer en nome e representación da súa sección sindical cantas accións xudiciais ou administrativas requira o cumprimento da súa función. f) Serlle admitida a súa abstención ou escusa no suposto de ser designado como instructor ou secretario nun expediente disciplinario. Artigo 24. Sixilo profesional. Tanto os delegados de persoal, como as seccións sindicais no seu conxunto, observarán sixilo profesional no exercicio das súas funcións, en todas aquelas materias sobre as que o Concello sinale expresamente o carácter reservado. En todo caso, ningún tipo de documento entregado polo Concello ás seccións sindicais e aos seus delegados poderá ser utilizado fóra do estrito ámbito municipal e para fins distintos dos que motivaron a súa entrega. SECCIÓN 3.ª. DO DEREITO Á REPRESENTACIÓN COLECTIVA Artigo 25. Os representantes do persoal. O comité de empresa é o órgano de representación específico do conxunto do persoal laboral do Concello de Teo, sendo os seus membros os representantes específicos deste persoal diante do Concello de Teo, sen prexuízo da representación que corresponda aos delegados das seccións sindicais en relación cos seus afiliados. Artigo 26. Garantías e facultades. Sen prexuízo do previsto no Estatuto dos Traballadores e demais normativa vixente ao respecto, os membros do comité de empresa, ou delegados de persoal laboral, terán as seguintes garantías e facultades: a) Audiencia do órgano ao que pertencen no suposto de seguirse procedemento disciplinario a un/unha traballador/a, sempre que exista pedimento expreso neste senso por parte do inculpado, e sen menoscabo do dereito de audiencia do propio interesado. b) Expresar individual, ou colexiadamente, con liberdade ás súas opinións nas materias relativas á esfera da súa representación, podendo confeccionar, publicar e distribuír información de interese profesional, laboral ou social. Para estes efectos, o Concello facilitará aos órganos de representación idénticos medios que os sinalados para as seccións sindicais c) Non ser trasladados, sancionados nin discriminados no seu traballo, promoción económica ou profesional, durante o exercicio das súas funcións, nin dentro dos dous anos seguintes á expiración do seu mandato, por razón do desempeño da súa representación d) Dispor dun crédito de 25 horas mensuais retribuídas para o exercicio das súas funcións. Para estes efectos non se computarán as horas empregadas en xuntanzas con representantes da corporación e) Poderanse acumular, nun ou varios membros da representación do persoal ou delegados da sección sindical, as horas sindicais correspondentes a outros membros dos órganos de representación e delegados da mesma sección sindical, sen exceder do máximo total, podendo quedar relevado ou relevados do traballo, sen prexuízo da súa remuneración, e da súa promoción e carreira profesional tanto a nivel horizontal como vertical. f) Utilizar un local facilitado polo Concello, na medida das súas posibilidades, para actividades sindicais, cunhas características e equipamento que satisfagan as diversas necesidades que, en canto a capacidade, dotación, material e situación física puidesen presentarse. Este local será compartido coas seccións sindicais. g) O Concello de Teo dotará aos representantes do persoal dun orzamento anual para actividades sindicais. Para estes efectos o Concello aboará no primeiro trimestre de cada ano a cantidade de 500 €, que se incrementarán na porcentaxe que anualmente se incrementen as retribucións do persoal. h) Seralles admitida a súa abstención ou escusa no suposto de ser designados como instructores ou secretarios nun expediente disciplinario. Artigo 27. Competencias. Sen prexuízo do previsto no Estatuto dos Traballadores e demais normativa vixente ao respecto, os representantes do persoal (comité de empresa ou delegados de persoal laboral) terán as seguintes competencias: a) Recibir, do xeito previsto na normativa vixente, a máis completa información en todos os asuntos de persoal do Concello. b) Consonte o establecido na Lei 2/91, do 7 de xaneiro, sobre dereitos de información dos representantes dos traballadores en materia de contratación, o Concello entregará ao comité de empresa unha copia básica de todos os contratos de relación laboral que realice no seu ámbito institucional. Igualmente daralles traslado dos acordos de cesamento de calquera traballador/a. c) Propoñer e negociar, perante os correspondentes órganos resolutorios do Concello, cantos asuntos procedan en materia de condicións de traballo, seguridade e saúde laboral, réxime de asistencia, seguridade e previsión social, no que sexa competencia do Concello. d) Ser oídos na fase preparatoria do proceso de formación da vontade administrativa orientada á adopción de acordos en materia de persoal, consonte co previsto no presente capítulo e na normativa de xeral aplicación, sen prexuízo da preceptiva negociación sobre os asuntos indicados no presente convenio e na lexislación vixente. Artigo 28. Capacidade e sixilo profesional.1. Recoñéceselle aos representantes do persoal capacidade para exercer accións administrativas ou xudiciais en todo o relativo ao ámbito das súas competencias.2. En canto ao deber de manter sixilo no exercicio das súas funcións, aos representantes do persoal seranlles de aplicación as regras previstas neste convenio para as seccións sindicais e os seus delegados. SECCIÓN 4.ª. DO DEREITO DE REUNIÓN Artigo 29. Dereito de reunión. Os/as traballadores/as do Concello de Teo poderán exercitar o dereito de reunión cos requisitos e condicións sinaladas nesta sección e na demais normativa de aplicación. Artigo 30. Lexitimación para o exercicio. Están lexitimados para convocar reunións:  O comité de empresa ou delegados de persoal.  As organizacións sindicais, directamente ou a través dos delegados sindicais.  Un número de traballadores/as non inferior ao 33% da plantilla. Artigo 31. Do lugar e momento da reunión.1. Poderán autorizarse reunións, no centro de traballo, dentro da xornada laboral, ata un máximo de 36 horas anuais. Destas, dezaoito horas corresponderán ás Seccións sindicais e o resto aos órganos de representación do persoal.2. Sen prexuízo do anterior, en período electoral, as candidaturas que se presenten poderán convocar e celebrar asembleas de persoal dentro da xornada laboral, por un tempo máximo para todas elas de 4 horas en cada centro de traballo.3. Non existirá ningún tipo de limitación para celebrar reunións fóra da xornada de traballo, sempre que se garanta a seguridade das instalacións ou dependencias.4. O Concello facilitará os locais adecuados para que as reunións poidan celebrarse. As súas características e equipamento satisfarán ás diversas necesidades que en canto a capacidade, material e situación puidesen presentarse.5. En calquera caso, a celebración da reunión non prexudicará a normal prestación dos servizos municipais. Artigo 32. Convocatoria da reunión. Os requisitos para celebrar unha reunión son os seguintes: a) Comunicar por escrito ó Concello a súa celebración con antelación de dous días hábiles se a reunión ten lugar fóra da xornada de traballo, e de cinco días se é dentro da xornada laboral b) Indicar no escrito: a. Día, hora e lugar de celebración b. Colectivo ao que se convoca c. Orde do día d. Identificación dos asinantes, que deberán estar lexitimados para convocar a reunión consonte o disposto neste capítulo c) As reunións entenderanse autorizadas e poderán celebrarse, sen outro requisito, se a autoridade competente non formula obxeccións á mesma mediante resolución motivada cando menos vintecatro horas antes da celebración. SECCIÓN 5.ª. DOS DEREITOS DE NEGOCIACIÓN E PARTICIPACIÓN COLECTIVA Artigo 33. Do dereito á negociación colectiva.1. Principios xerais. a) Os/as traballadores/as teñen dereito á negociación colectiva, representación e participación institucional para a determinación das súas condicións de traballo. b) Por negociación colectiva, enténdese o dereito a negociar á determinación das condicións de traballo dos empregados da Administración Pública. c) Por participación institucional, enténdese o dereito a participar, a través das organizacións sindicais nos órganos de control e seguimento das entidades u organismos que a lei contemple ou por acordo se decida na mesa xeral de negociación. Artigo 34. Mesas de negociación do Concello de Teo.1. No ámbito do Concello de Teo, a negociación colectiva levarase a cabo no seo dos seguintes órganos; a mesa xeral de negociación do persoal do Concello de Teo, a mesa xeral de negociación de funcionarios e a mesa de negociación do convenio colectivo do persoal laboral.2. A mesa xeral de negociación do persoal do Concello de Teo terá como obxecto a negociación de todas aquelas materias e condicións de traballo comúns ao persoal laboral e funcionario ao servizo da entidade municipal, sendo competencias específicas das dúas mesas restantes os procesos de negociación preceptivos para a aprobación e modificación do acordo e convenio colectivo que regulen as condicións de traballo de persoal funcionario e laboral, respectivamente. De calquera xeito, en caso de existires dúbidas ao respecto do órgano negociador competente nunha determinada materia, debe ser a mesa xeral de negociación do Concello de Teo, en primeira instancia, a que asuma a súa discusión ou derivación, no seu caso, ao órgano negociador competente. A mesa xeral de negociación do persoal Concello de Teo constituirase de xeito paritario, estando presentes, dunha parte, a representación do Concello, e doutra, os representantes das Organizacións Sindicais máis representativas (conforme aos criterios de lexitimidade representativa e proporcionalidade na composición das mesas que ao respecto se establece na Lei 7/2007, de 12 de abril, e demais normativa de aplicación) e representantes do comité de empresa ou delegados de persoal. a) Por acordo entre as partes, designarase un/unha empregado/a municipal do Concello para asumir as funcións de secretario/a da mesa de negociación, que será o encargado de redactar a correspondente acta de cada reunión, da que dará fe. Esta acta será ademais asinada por todos os membros da mesa. O/a secretario/a encargarase tamén das tarefas administrativas propias da preparación, convocatoria e publicidade da mesa de negociación. b) As reunións da mesa de negociación do Concello terán lugar cunha periodicidade mínima anual. Igualmente terán lugar reunións cando o soliciten de común acordo as partes ou os representantes de calquera das partes. c) A orde do día das reunións será determinada conxuntamente, podendo incluír calquera das partes cantos asuntos consideren oportunos. As partes recibirán notificación formal da celebración das reunións cunha antelación mínima de 48 horas, poñendo simultaneamente á súa disposición toda a documentación relativa aos asuntos incluídos na orde do día para os efectos do seu coñecemento e estudo previo. d) Calquera das partes poderá deixar sobre a mesa os asuntos que, ao seu entender, requiran dun máis detido exame ou emisión de informe, ou cando considere que faltan datos ou antecedentes de importancia para fundamentar a adopción de acordos ou resolucións. Do mesmo xeito, calquera dos representantes de ambas partes poderá facer constar, tanto na acta da reunión como na parte expositiva da posterior resolución, o ditame ou informe que emitan ao respecto os órganos da corporación, as discrepancias de calquera índole e os argumentos en que se fundamenten.3. A mesa xeral de negociación de funcionarios, estará constituída, paritariamente, polo Concello e os representantes das Organizacións Sindicais mais representativas (conforme aos criterios de lexitimidade representativa e proporcionalidade na composición das mesas que ao respecto se establece na Lei 7/2007, de 12 de abril, e demais normativa de aplicación), sen prexuízo do dereito dos representantes legais dos funcionarios a asistir con carácter asesor e informativo. O seu réxime de reunións e funcionamento regularase de igual xeito que o disposto nos apartados a), b), c) e d) do punto anterior deste artigo.4. A mesa de negociación do convenio colectivo do persoal laboral constituirase ao amparo do disposto no Estatuto dos Traballadores, e conformarase paritariamente polo Concello e o comité de empresa ou delegados de persoal, sen prexuízo do dereito das Organizacións Sindicais con presenza nos órganos de representación a asistir, con carácter asesor e informativo. O seu réxime de reunións e funcionamento regularase de igual xeito que o disposto nos apartados a), b), c) e d) do punto anterior deste artigo. Artigo 35. Materias obxecto da negociación. Serán obxecto de negociación, no seu eido respectivo, en relación coas competencias sinaladas no presente convenio para cada órgano de negociación, as materias que, segundo a normativa aplicable en cada momento, merezan esta consideración, co alcance que legalmente proceda en cada caso. A tal efecto tomarase como referencia o estipulado ao respecto polo EBEP no seu artigo 37. Artigo 36. Principio de Boa fe na negociación. En todo caso as negociacións realizaranse sempre baixo o principio de boa fe. SECCIÓN 6.ª. DO DEREITO DE FOLGA Artigo 37. O dereito de folga. O persoal laboral municipal poderá exercer o dereito de folga nos termos recollidos na lexislación vixente. CAPÍTULO V. DEREITOS, DEBERES E CÓDIGO DE CONDUCTA DOS EMPREGADOS MUNICIPAIS Artigo 38. Dereitos dos/das empregados/as municipais.1.–Dereitos individuais. Os/as empregados/as públicos teñen os seguintes dereitos, de carácter individual, en correspondencia coa natureza xurídica da súa relación de servizo: a) Á inamobilidade na praza legalmente adquirida b) Ao desempeño efectivo das funcións ou tarefas propias da súa condición profesional e de acordo coa progresión alcanzada na súa carreira profesional. c) Á progresión na carreira profesional e promoción interna segundo principios constitucionais de igualdade, mérito e capacidade, mediante a implantación de sistemas obxectivos e transparentes de avaliación. d) A percibir as retribucións e as indemnizacións por razón do servizo. e) A participar na consecución dos obxectivos atribuídos á unidade onde preste os seus servizos e a ser informado polos seus superiores das tarefas a desenvolver. f) Á defensa xurídica e protección da Administración Pública nos procedementos que se sigan ante calquera orde xurisdicional como consecuencia do exercicio lexítimo das súas funcións ou cargos públicos. g) Á formación continua e á actualización permanente dos seus coñecementos e capacidades profesionais, preferentemente en horario laboral. h) Ao respecto da súa intimidade, orientación sexual, propia imaxe e dignidade no traballo, especialmente fronte ao acoso sexual e por razón de sexo, moral e laboral. i) Á non discriminación por razón de nacemento, orixe racial ou étnico, xénero, sexo ou orientación sexual, relixión ou conviccións, opinión, discapacidade, idade ou calquera outra condición ou circunstancia persoal ou social. j) Á adopción de medidas que favorezan a conciliación da vida persoal, familiar e laboral. k) Á liberdade de expresión dentro dos límites do ordenamento xurídico. l) A recibir protección eficaz en materia de seguridade e saúde no traballo. m) Ás vacacións, descansos, permisos e licenzas. n) Á xubilación segundo os termos e condicións establecidas nas normas aplicables. o) Ás prestacións da Seguridade Social correspondentes ao réxime que lles sexa de aplicación. p) A libre asociación profesional. q) A súa integridade física ea unha adecuada política de seguridade e hixiene Aos demais dereitos recoñecidos polo ordenamento xurídico.2. Dereitos individuais exercidos colectivamente. Os/as empregados/as municipais teñen os seguintes dereitos individuais que se exercen de forma colectiva: – Á liberdade sindical. – Á negociación colectiva e á participación na determinación das condicións de traballo. – Ao exercicio da folga, coa garantía do mantemento dos servizos esenciais da comunidade. – Á formulación de conflitos colectivos de traballo, de acordo coa lexislación aplicable en cada caso. – Ao de reunión, nos termos establecidos no presente convenio. Artigo 39. Deberes dos/das empregados/as municipais e principios éticos e de conducta. Os/as empregados/as municipais deberán desempeñar, con dilixencia, as tarefas que teñan asignadas, e velar polos intereses xerais, con suxeición e observancia da Constitución e do resto do ordenamento xurídico, e deberán actuar con arranxo aos seguintes principios: obxectividade, integridade, neutralidade, responsabilidade, imparcialidade, confidencialidade, dedicación ao servizo público, transparencia, exemplaridade, austeridade, accesibilidade, eficacia, honradez, promoción da contorna cultural e ambiental, e respecto á igualdade entre mulleres e homes, que inspiran o Código de Conduta dos empregados públicos configurado polos principios éticos e de conduta regulados no presente artigo 1. Principios éticos: a) Os/as empregados/as públicos respectarán a Constitución e o resto de normas que integran o ordenamento xurídico. b) A súa actuación perseguirá a satisfacción dos intereses xerais dos cidadáns e fundamentarase en consideracións obxectivas orientadas cara á imparcialidade e o interese común, á marxe de calquera outro factor que exprese posicións persoais, familiares, corporativas, clientelares ou calquera outras que poidan chocar con este principio. c) Axustarán a súa actuación aos principios de lealdade e boa fe coa Administración na que presten os seus servizos, e cos seus superiores, compañeiros, subordinados e cos cidadáns. d) A súa conduta basearase no respecto dos dereitos fundamentais e liberdades públicas, evitando toda actuación que poida producir discriminación algunha por razón de nacemento, orixe racial ou étnico, xénero, sexo, orientación sexual, relixión ou conviccións, opinión, discapacidade, idade ou calquera outra condición ou circunstancia persoal ou social. e) Absteranse naqueles asuntos nos que teñan un interese persoal, así como de toda actividade privada ou interese que poida supoñer un risco de conflicto de intereses co seu posto público. f) Non contraerán obrigacións económicas nin intervirán en operacións financeiras, obrigacións patrimoniais ou negocios xurídicos, con persoas ou entidades, cando poida supor un conflito de intereses coas obrigacións do seu posto público. g) Non aceptarán ningún trato de favor ou situación que implique privilexio ou vantaxe inxustificada, por parte de persoas físicas ou entidades privadas. h) Actuarán de acordo cos principios de eficacia, economía e eficiencia, e vixiarán a consecución do interese xeral e o cumprimento dos obxectivos da organización. i) Non influirán na axilización ou resolución de trámite ou procedemento administrativo sen xusta causa e, en ningún caso, cando iso comporte un privilexio, en beneficio dos titulares dos cargos públicos ou a súa contorna familiar e social inmediato, ou cando supoña un menoscabo dos intereses de terceiros. j) Cumprirán con dilixencia as tarefas que lles correspondan ou se lles encomenden e, no seu caso, resolverán dentro de prazo os procedementos ou expedientes da súa competencia. k) Exercerán as súas atribucións segundo o principio de dedicación ao servizo público, absténdose non só de condutas contrarias ao mesmo, senón tamén de calquera outra que comprometa a neutralidade no exercicio dos servizos públicos. l) Gardarán secreto das materias clasificadas ou outras cuxa difusión estea prohibida legalmente, e manterán a debida discreción sobre aqueles asuntos que coñezan por razón do seu cargo, sen que poidan facer uso da información obtida para beneficio propio ou de terceiros, ou en prexuízo do interese público.2. Principios de conducta: a) Tratarán con atención e respecto aos cidadáns, aos seus superiores e aos restantes empregados públicos. b) O desempeño das tarefas correspondentes ao seu posto de traballo realizarase de forma dilixente e cumprindo a xornada e o horario establecidos. c) Obedecerán as instrucións e ordes profesionais dos superiores, salvo que constitúan unha infracción manifesta do ordenamento xurídico, nese caso poranas inmediatamente en coñecemento dos órganos de inspección procedentes. d) Informarán aos cidadáns sobre aquelas materias ou asuntos que teñan dereito a coñecer, e facilitarán o exercicio dos seus dereitos e o cumprimento das súas obrigacións. e) Administrarán os recursos e bens públicos con austeridade, e non utilizarán os mesmos en proveito propio ou de persoas achegadas. Terán, así mesmo, o deber de velar pola súa conservación. f) Rexeitarase calquera agasallo, favor ou servizo en condicións vantaxosas que vaia máis aló dos usos habituais, sociais e de cortesía, sen prexuízo do establecido no Código Penal. g) Garantirán a constancia e permanencia dos documentos para a súa transmisión e entrega aos seus posteriores responsables. h) Manterán actualizada a súa formación e cualificación. i) Observarán as normas sobre seguridade e saúde laboral. j) Porán en coñecemento dos seus superiores ou dos órganos competentes as propostas que consideren adecuadas para mellorar o desenvolvemento das funcións da unidade na que estean destinados. A estes efectos poderase prever a creación da instancia adecuada competente para centralizar a recepción das propostas dos empregados públicos ou administrados que sirvan para mellorar a eficacia no servizo. k) Garantirán a atención ao cidadán en galego ou castelán, segundo este o solicite. CAPÍTULO VI. CALIDADE DOS SERVIZOS E ABSENTISMO LABORAL Artigo 40. Calidade dos servizos e absentismo laboral. O Concello de Teo e os órganos de representación dos/das traballadores/as potenciarán os instrumentos de control e redución do absentismo laboral a través da proposta, entre outras, de sistemas e procedementos de medidas de mellora da calidade na prestación do servizo público aos cidadáns, da medición cuantitativa e cualitativa do absentismo laboral e seguimento deste, realizando os estudios necesarios sobre as súas causas e adoptando, se é o caso, as medidas que sexan procedentes para a súa redución. O persoal virá obrigado a comunicar aquelas ausencias que se produzan ao inicio da xornada laboral mediante o correspondente aviso ao superior inmediato, seguíndose igual procedemento no caso de ser causa sobrevida durante a xornada laboral. Será xustificable ante a xefatura de persoal toda ausencia producida na xornada laboral, deducindo dos haberes correspondentes toda ausencia ou falta de puntualidade que acumuladamente supoña mais de dúas horas ó mes, agás aquelas causadas por enfermidade, permisos retribuídos ou outro tipo de ausencias xustificadas. As ausencias debidas a enfermidade xustificaranse co correspondente parte de consulta, baixa médica ou hospitalización. Nembargantes, as ausencias por indisposición de un día de duración e ata un máximo de tres días ao ano non dará lugar a dedución ningunha, sen necesidade de xustificación. Esta circunstancia deberá ser comunicada con carácter inmediato na data que se produza ao responsable do centro ou servizo. Das medidas que se adopten para reducir o absentismo informarase puntualmente á comisión paritaria de control e seguimento e órganos de representación dos/das traballadores/as. CAPÍTULO VII. CALENDARIOS LABORAIS, XORNADAS E HORARIOS Artigo 41. Calendario laboral ordinario. O calendario laboral ordinario para o persoal do Concello de Teo será o que se estableza polos organismos competentes da Administración central, autonómica e do Concello, dentro das súas respectivas competencias, e afecten ao conxunto da Administración Local de Galicia e ao Concello de Teo en particular. Os calendarios anuais deberán estar expostos antes do 15 de novembro do ano anterior. As modificacións sobrevidas ao calendario, deberán estar suficientemente motivadas e informadas, previamente, e con antelación suficiente, aos órganos de representación interesados. Artigo 42. Días non laborables. Os días 24, 31 de decembro e 22 de maio non serán laborables para o persoal do Concello de Teo e permanecerán pechadas as oficinas públicas, agás o servizo de Rexistro Xeral, en horario de 9.00 a 13.00 horas, que será atendido por persoal auxiliar administrativo e administrativo de todos os departamentos, de forma correlativa, compensando o día do servizo de acordo co establecido no presente convenio para os servizos extraordinarios realizados fora da xornada normal, conforme aos mesmos criterios estipulados para a compensación do servizo de rexistro realizado os sábados. A non ser que o calendario laboral faga previsións ao respecto, cando os día 24 e 31 de decembro, ou calquera outro festivo, coincidan en sábado ou en días non laborables, serán compensados con días de asuntos particulares. Procuraranse os mecanismos necesarios para que os/as traballadores/as alternen os festivos traballados cada ano natural, en relación ós festivos traballados o ano anterior. Artigo 43. Xornada laboral.1. A duración máxima da xornada de traballo do Concello de Teo será de 35 horas semanais de traballo efectivo de promedio, en cómputo anual, equivalente 1554 horas anuais. Neste cómputo de xornada incluiranse as horas de asistencia aos cursos de formación programados ou autorizados polo correspondente órgano municipal para a capacitación e cualificación profesional ou para a adaptación a un novo posto de traballo e de asistencia obrigada, que se considerarán tempo de traballo efectivo para todos os efectos.2. A xornada diaria realizarase, con carácter ordinario, de luns a venres, preferentemente en quendas de mañá, de 8.00 horas a 15.00 horas, sen prexuízo dos horarios específicos que se establezan para cada servizo, e que en ningún caso poderán sobrepasar a xornada máxima especificada no presente convenio.3. Os sábados pola mañá permanecerá aberto o servizo de Rexistro Xeral, en horario de 9.00 a 13.00 horas. A cobertura deste servizo realizarase, con carácter rotatorio, entre todo o persoal auxiliar administrativo e administrativo de todos os departamentos O persoal que teña que atender este servizo terá dereito ás medidas de compensación correspondente, segundo o estipulado ao respecto neste convenio. Dita compensación deberá materializarse con descansos que impliquen, segundo a elección do/da empregado/a, ou ben unha redución de xornada en tramos non inferiores a unha hora, ou ben a acumulación destas horas ata completar unha xornada ordinaria de traballo diario. En calquera caso, a compensación horaria deberá ser concedida previa solicitude perante o órgano competente e atendendo ás necesidades do servizo. Nos casos excepcionais nos que, por necesidades de servizo, non se poida proceder á compensación en descanso, poderase realizar unha compensación económica, que deberá ser aboada coa mesma periodicidade vixente para o pago dos servizos extraordinarios. Os criterios utilizados para o cálculo da compensación, tanto horaria como económica, serán os mesmos aplicables para o caso dos servizos extraordinarios, sempre e cando se poida acreditar esta natureza, ou, no seu caso, os aplicables para a compensación do traballo realizado en festivo.4. Durante o período comprendido entre o 16 de xuño e o 15 de setembro (ámbolos dous inclusive), xornada de verán, e durante o período non lectivo de vacacións de Nadal dos colexios de educación infantil e primaria, reducirase a xornada ordinaria diaria nunha hora, principiando ás 8.00 e terminando as 14.00 horas. O persoal do Concello con reducción de xornada disporá dunha redución proporcional durante este período. Esta redución de xornada quedará condicionada a que a prestación dos servizos quede debidamente garantida, polo que deberá adaptarse a esta circunstancia. Cando polas características do servizo ou do posto de traballo, non sexa posible esta redución, o tempo de redución computarse sobre a xornada anual de traballo, de tal xeito que a distribución concreta da mesma garanta unha compensación horaria semellante a dos restantes empregados Artigo 44. Tempo de traballo efectivo. Todo o persoal en réxime de xornada continuada gozará dunha pausa mínima de 30 minutos no medio da xornada, computándose como de traballo efectivo. O persoal en réxime de xornada partida, gozará de dúas pausas de 15 minutos, distribuídas nas dúas partes da xornada laboral, e no medio de cada unha delas respectivamente, computándose como de traballo efectivo. O tempo de traballo computarase de modo que tanto ao comezo como ao remate da xornada diaria, o/a traballador/a se atope no seu posto de traballo, considerándose como traballo efectivo aquel que sexa imprescindible para recoller, ordenar e gardar roupa, materiais e útiles de traballo. A mesma consideración terá o tempo utilizado para cumprir coas normas de seguridade e hixiene. Para o persoal que desenvolva a súa actividade en lugares de traballo non fixos ou itinerantes, o cómputo da xornada normal de traballo comezará a partir da súa presenza no lugar de recollida ou reunión establecido ou no centro de control, tanto na entrada como na saída do traballo. Artigo 45. Calendario de servizos especiais. Naqueles servizos municipais que pola natureza da súa actividade deban organizarse por quendas de traballo, estas efectuaranse mediante a rotación entre todos os traballadores. Procurarase que nos servizos nos que a actividade se desenvolva en domingos, festivos, horas nocturnas, ou en condicións de perigosidade, penosidade ou toxicidade, as xornadas traballadas nas devanditas circunstancias sexan repartidas equitativamente entre todo o persoal adscrito ao servizo, sen prexuízo das situacións que por saúde laboral impidan o traballo a quendas ou nocturno, especialmente no período de maternidade, procurando os mecanismos necesarios para que os/as traballadores/as alternen os festivos traballados cada ano natural, en relación ós festivos traballados o ano anterior. Os calendarios de servizos especiais poderán dispor dun sistema de quendas, atendendo á dispoñibilidade de persoal e os servizos a realizar, respectando, en todo caso, o descanso entre xornadas, que non poderá ser inferior a 12 horas, e o descanso semanal ininterrompido de 24 horas que se engadirá ao anterior. En todo caso, este deberá coincidir alomenos con dous fins de semana de descanso ao mes. O goce do descanso semanal é obrigatorio e non acumulable, agás naqueles casos nos que, por pedimento do/a traballador/a e por causa xustificada, se autorice a súa acumulación A xornada non excederá anualmente da sinalada ao resto do persoal. Os calendarios de servizos especiais preverán a xornada laboral ordinaria dos mesmos, así como, de selo caso, a parte variable do horario. A elaboración e tramitación destes calendarios rexerase polos mesmos criterios establecidos para os calendarios ordinarios. Entenderase por distorsión horaria, a organización do traballo que obrigue a prestar servizo alternativamente en quendas variables de mañá, tarde ou noite. Artigo 46. Servizos extraordinarios fóra da xornada laboral.1. Terá a consideración de hora extraordinaria cada hora de traballo que se realice sobre a duración máxima da xornada ordinaria de traballo establecida no presente convenio.2. Os servizos extraordinarios realizados fóra da xornada laboral terán unha consideración excepcional e terán que ser motivados por extraordinarias ou urxentes necesidades, e deberán ser compensados economicamente ou en tempo de descanso dentro dos trinta días seguintes. Con carácter xeral, deberán ser compensados en descanso, e so excepcionalmente, e de xeito motivado, ante a imposibilidade de compensación horaria, retribuíranse segundo o disposto no presente convenio. En calquera caso, a compensación en descanso estará supeditada ás necesidades do servizo respectivo.3. Especificamente, terán a consideración de servizos extraordinarios as horas necesarias para asistir a xuízos ou comparecencias, fóra da xornada de traballo, derivados da prestación do servizo. Para estes efectos, computaranse un mínimo de cinco horas extraordinarias se o xuízo ou comparecencia ten lugar no mesmo partido xudicial (Santiago de Compostela), e de sete horas se trata dun partido distinto, sen prexuízo da xustificación oportuna. Igualmente, para o persoal da quenda de noite que teña que acudir a xuízo na mañá seguinte da súa quenda, autorizaráselle a ausencia do servizo para facilitar a asistencia ao xuízo. Se o día convocado para asistir a declarar ó Xulgado o/a traballador/a estivera gozando do seu día de descanso, será substituído por outro día de descanso. Igualmente, considéranse horas extraordinarias as consumidas polo persoal que realice traballo por quendas na espera do relevo correspondente, sen prexuízo da esixencia da responsabilidade correspondente polo incumprimento do horario.4. Os responsables dos servizos ou unidades administrativas responderán persoalmente da certeza e efectividade da realización de servizos extraordinarios, así como da veracidade das circunstancias que xustifiquen a súa realización.5. Para o debido control do número de horas extraordinarias feitas, levarase un rexistro por servizos co número de horas realizado trimestralmente que, en todo caso, será entregado tamén trimestralmente aos representantes dos/das traballadores/as.6. O número de horas extraordinarias realizadas por cada traballador/a non poderá exceder de 80 ao ano. Non se computarán a estes efectos as motivadas pola necesidade de reparar e previr sinistros e outros danos extraordinarios e urxentes, independentemente da súa compensación como hora extraordinaria.7. As horas extraordinarias compensaranse preferentemente con descansos, a razón de 2 horas por cada hora traballada. No caso de que sexan realizadas en domingos, festivos ou de noite compensaranse con 3 horas, e 3,5 horas se concorren as dúas circunstancias.8. As horas de compensación acumularanse preferentemente ata chegar a completar xornadas laborais completas. Artigo 47. Réxime de especial dedicación. O réxime de especial dedicación implicará a dispoñibilidade por razóns de servizo para o desenvolvemento dunha xornada adicional anual dun 10% sobre a xornada ordinaria, e a aplicación do réxime de incompatibilidades ao amparo da normativa aplicable para o persoal ao servizo das Administracións Públicas. A aplicación deste réxime derivarase da determinación, no seo da RPT, ou no instrumento organizativo similar vixente, daqueles postos que, polas súas especias características, así o requiran. Do mesmo xeito, a súa compensación económica tamén deberá derivarse do proceso de elaboración da RPT e da valoración económica das características que determinarán o Complemento Específico a asignar a acada posto. Artigo 48. Traballo en período nocturno, festivo e a quendas.1. Entenderase por traballo en período nocturno o efectuado entre as 10 da noite (22.00 p. m) e as 8 da mañá (8.00 a. m.). A tales efectos, consideraranse quendas de traballo nocturno aquelas que realicen, de maneira habitual, con estas características horarias, unha parte non inferior a tres horas da súa xornada diaria de traballo ou unha parte non inferior a un tercio da xornada anual de traballo.2. Entenderase por traballo en período festivo o realizado no tempo que medie entre as 22 horas do venres e véspera de festivo e as 22 horas de cada domingo ou festivo.3. Enténdese por traballo a quendas toda organización de traballo en equipo segundo a cal os/as traballadores/as ocupan, sucesivamente, os mesmos postos de traballo, seguindo un certo ritmo, continuo ou discontínuo, implicando para o/a traballador/a a necesidade de prestar os seus servizos en horas diferentes nun período determinado de días ou semanas, e implique a variación do descanso semanal. Naqueles servizos municipais que pola natureza da súa actividade deban organizarse por quendas de traballo, estas efectuaranse mediante a rotación entre as todos/as os traballadores/as.4. Entenderase por traballo en xornada partida o realizado en horario de mañá e tarde para completar a xornada ordinaria diaria.5. O sistema retributivo terá en conta as xornadas antes indicadas. As horas que se realicen nestas circunstancias compensaranse mediante a súa retribución específica e/ou a redución da xornada que se determine, salvo aqueles casos nos que as retribucións propias do posto desempeñado xa se determinaran considerando estas características.6. A compensación horaria por traballos nocturnos e festivos será acumulable. Artigo 49. Traballo en xornada partida. Entenderase por traballo en xornada partida o realizado en horario de mañá e tarde para completar a xornada ordinaria diaria. Nos casos en que poidan existir dúbidas respecto da existencia dunha xornada partida na prestación laboral dun/dunha determinado/a traballador/a, será a comisión paritaria de control e seguimento do presente convenio a que deba emitir informe aclaratorio ao respecto. Artigo 50. Xornada irregular. Entenderase por xornada irregular aquela non axustada a quenda e que, en cómputo anual, non exceda da xornada ordinaria fixada nesta acordo. A necesidade desta xornada virá determinada pola natureza da actividade que se desenvolve, de tal xeito que a suxeición á xornada ordinaria imposibilite a prestación do servizo. Nos casos en que poidan existir dúbidas respecto da existencia dunha xornada irregular na prestación laboral dun/dunha determinado/a empregado/a, será a comisión paritaria de control e seguimento do presente convenio a que deba emitir informe aclaratorio ao respecto. Artigo 51. Descanso entre xornadas. Calquera que sexa o réxime de organización do traballo de cada servizo municipal, entre o final dunha xornada e o comezo da seguinte mediarán como mínimo 12 horas, salvo solicitude motivada do empregado/a. CAPÍTULO VIII. VACACIÓNS, PERMISOS, LICENZAS E SITUACIÓNS ADMINISTRATIVAS Artigo 52. Criterios xerais. No que se refire á regulación das vacacións, permisos e licenzas do persoal incluído no eido de aplicación deste convenio, será aplicable a normativa vixente, en cada momento, para o persoal funcionario ao servizo da Administración local de Galicia, co alcance e condicións específicas que puidesen ter sido acordadas no marco da negociación colectiva, sempre e cando isto non implique unha merma ou prexuízo respecto dos dereitos garantidos pola lexislación laboral ordinaria e demais normas convencionais de referencia. Artigo 53. Licenzas retribuídas. Poderanse conceder licenzas nos seguintes casos e condicións: 1. Por matrimonio, ou inicio de vida en común, o traballador/a terá dereito a unha licenza de 15 días hábiles ininterrompidos, que poderán sumarse ás vacacións anuais. O inicio da convivencia deberá demostrase mediante certificación rexistral de matrimonio, ou de parella de feito, ou por calquera outro medio que acredite debidamente dito feito.2. Por embarazo, nas condicións e duración prevista na lexislación xeral.3. Por asuntos propios poderanse conceder licenzas, sen retribución, dunha duración acumulada que non poderá exceder de 3 meses, cada dous anos. A Concesión de licenzas por asuntos propios subordinarase, en todo caso, ás necesidade do servizo.4. As licenzas por enfermidade fixaranse de acordo co réxime da Seguridade Social ó que pertenza o empregado.5. Poderanse conceder licenzas para a realización de estudios sobre materias directamente relacionadas coa Administración Pública, logo do informe favorable do superior xerárquico, e o/a empregado/a terá dereito a percibir as retribucións básicas e as indemnizacións por razón de servizo que poidan corresponder. Artigo 54. Vacacións.1. O persoal terá dereito, por ano completo de servizos, a gozar dunhas vacacións retribuídas dun mes natural ou de vinte e dous días hábiles anuais, ou aos días que correspondan proporcionalmente ao tempo de servizos efectivos. Poderanse gozar en períodos mínimos de cinco días hábiles consecutivos. Excepcionalmente, previa solicitude ao órgano competente, poderanse gozar en períodos inferiores ao cinco días, sempre e cando isto sexa compatible coas necesidades do servizo.2. No suposto de completar os anos de antigüidade na administración, reflectidos no cadro posterior, terase dereito ao goce dos seguintes días de vacacións anuais: 15 anos de servizo: 23 días hábiles.20 anos de servizo: 24 días hábiles.25 anos de servizo: 25 días hábiles.30 ou máis anos de servizo: 26 días hábiles. Este dereito farase efectivo a partir do ano natural seguinte ao do cumprimento dos anos de servizo sinalados no parágrafo anterior.3. Para os efectos previstos neste artigo, non se considerarán como días hábiles os sábados, sen prexuízo das adaptacións que se establezan para os horarios especiais.4. No caso de que o período de vacacións coincida co permiso previsto no punto 4 do artigo 55, a persoa interesada terá dereito á fixación dun período alternativo.5. O calendario de vacacións elaborarase anualmente, téndose en conta as necesidades dos servizos, oídos os órganos de representación dos empregados. O plan de vacacións anuais será elaborado antes do 31 de marzo de cada ano, sendo de coñecemento público para todo o persoal. Recoñécese o dereito á elección do período de vacacións a favor das mulleres xestantes e a preferencia de elección de mulleres e homes con fillas ou fillos menores de doce anos ou maiores dependentes ao seu coidado.6. Os permisos de maternidade, paternidade e lactación, así como os períodos de incapacidade temporal derivados do embarazo, poderanse acumular ao período de vacacións, mesmo despois do remate do ano natural ao que aquelas correspondan.7. A organización das vacacións permitirá a distribución equitativa das mesmas a través de sistemas de rotación, de tódolos afectados pola unidade ou servizo correspondente, se prexuízo do dereito de elección que se recoñece nos apartados 5 e 8 deste artigo.8. A baixa por maternidade, enfermidade ou accidente interromperá o cómputo de período vacacional e reanudarase de acordo coas necesidades do servizo despois da alta. De producirse colisión de intereses entre un/unha traballador/a afectado por unha enfermidade ou por un accidente e aqueles outros do seu mesmo servizo, que xa as teñen programadas, terán estes últimos preferencia sobre aquel, que en todo caso haberá de supeditarse ás necesidades do servizo.9. Cando o período de vacacións coincida cunha incapacidade temporal derivada do embarazo, parto ou lactancia natural, ou co permiso de maternidade, ou coa súa ampliación por lactancia, a empregada terá dereito a gozar as vacacións en data distinta, aínda que tivera rematado o ano natural ao que correspondan. Gozarán deste mesmo dereito quenes estean gozando do permiso de paternidade.10. No caso de que o/a traballador/a cese por xubilación ou falecemento sen gozar das vacacións que lle corresponderan, terá dereito (el/ela ou os seus dereitohabintes) a que se lle inclúa na liquidación o importe da parte proporcional das vacacións devengadas e non gozadas polo período de tempo traballado durante o ano. Artigo 55. Permisos.1. Concederanse permisos polas seguintes causas xustificadas: a) Polo nacemento de fillo/a, falecemento, accidente ou enfermidade grave ou intervención cirúrxica dun familiar dentro do primeiro grao de consanguinidade ou afinidade, tres días hábiles cando o suceso se produza na mesma localidade e cinco días hábiles cando sexa en distinta localidade, poidendo ser incrementada este cantidade en casos excepcionais, previa solicitude ao órgano competente, e ante a existencia dunha motivación obxectiva que xustifique tal ampliación. En calquera caso, nos supostos de nacemento de fillo/a, así como en situacións de falecemento, accidente ou intervención cirúrxica e enfermidade grave de cónxuxe ou pais, este permiso será de dez días hábiles. Cando se trate do falecemento, accidente ou enfermidade grave ou intervención cirúrxica dun familiar dentro do segundo grao de consanguinidade ou afinidade, o permiso será de dous días hábiles cando o suceso se produza na mesma localidade e de catro días hábiles cando sexa en distinta localidade. Cando se trate do falecemento, accidente ou enfermidade grave ou intervención cirúrxica dunha persoa non incluída nos caos anteriores, poderanse conceder permisos, polo tempo imprescindible, previa solicitude ao órgano competente, e ante a existencia dunha motivación obxectiva que xustifique tal concesión. b) Por traslado de domicilio sen cambio de residencia, un día na mesma localidade e dous días se hai cambio de localidade. Se a unidade familiar está composta por dous ou máis membros, o permiso será de tres días sen cambio de localidade e de catro se existe cambio. c) Para realizar funcións sindicais, de formación sindical ou de representación do persoal, nos termos legalmente establecidos e recoñecidos neste convenio. d) Por asistencia a xuntas, asembleas, congresos, etc. de carácter sindical, o tempo de duración, e o número de traballadores/as que se determine pola mesa de negociación. e) Para concorrer a exames finais ou parciais liberatorios e demais probas definitivas de aptitude, o tempo imprescindible, debendo garantirse, como mínimo, o día de realización da proba. No caso do persoal que realice traballo a quendas, este permiso afectará á noite anterior á realización da proba en cuestión. f) Por lactancia dun fillo ou filla menor de doce meses, o/a traballador/a terá dereito a unha hora de ausencia do traballo, que poderá dividir en dúas fraccións. Este dereito poderase substituír por unha redución da xornada normal, en media hora ao inicio e ao final da xornada, ou ben nunha hora ao inicio ou ao final da xornada. Este dereito poderá ser exercido indistintamente por un ou outro dos proxenitores, no caso de que ambos traballen. Igualmente, poderase substituír o tempo de lactancia por un permiso retribuído que acumule en xornadas completas o tempo correspondente, ou ben por un crédito de horas, podéndose aproveitar, en ambos os casos, en calquera momento, despois do gozo do permiso de maternidade. A cantidade de horas incluídas no crédito será o resultado de contabilizar o total de horas ás que se tería dereito se se dispuxese do permiso de lactación na súa modalidade dunha hora de ausencia. Este permiso incrementarase proporcionalmente nos casos de parto múltiple. Nos supostos de adopción ou acollemento, este dereito computarase durante o primeiro ano, dende a resolución xudicial ou administrativa de adopción ou acollemento. g) Por nacemento de fillos/as prematuros ou que por calquera outra causa deban permanecer hospitalizados a continuación do parto, a empregada ou o empregado terá dereito a ausentarse do traballo durante un máximo de dúas horas diarias e percibirá as retribucións íntegras. h) Por razóns de garda legal, cando o persoal teña o coidado directo dalgún menor de doce anos, de persoa maior que requira especial dedicación ou dunha persoa con discapacidade que non desempeñe actividade retribuída, terá dereito a unha redución de ata un medio da xornada de traballo, coa diminución proporcional das súas retribucións Terá o mesmo dereito o persoal que precise encargarse do coidado directo dun familiar ata o segundo grao de consanguinidade ou afinidade que, por razóns de idade, accidente ou enfermidade, non se poida valer por si mesmo e que non desempeñe actividade retribuída. Con independencia do dereito á redución de xornada fixada neste apartado, nestes supostos o persoal poderá flexibilizar nunha hora o seu horario habitual fixo, que poderá elevarse a dúas horas no suposto de familia monoparental. En todo caso o persoal disporá do tempo necesario para acudir a reunións de coordinación e apoio asistencial no suposto de fillos/as con discapacidade. O Concello poderá autorizar, con carácter excepcional, a modificación do horario fixo para atender as necesidades de conciliación da vida familiar e laboral. i) As empregadas embarazadas terán dereito a ausentarse do traballo para a realización de exames prenatais e técnicas de preparación ao parto polo tempo necesario para a súa práctica e logo de xustificación da necesidade de realización delas dentro da xornada de traballo. k) O persoal terá dereito a un permiso retribuído para tratamentos de fecundación asistida polo tempo necesario para a súa práctica, con aviso previo e xustificación da necesidade de realización dentro da xornada de traballo. Se fose necesario o desprazamento, o permiso será de dous días. l) Para acompañar o seu cónxuxe ou parella en análoga relación de afectividade a tratamentos de fecundación asistida, a exames prenatais e a técnicas de preparación ao parto, o persoal terá dereito a un permiso retribuído en idénticos termos e condicións de exercicio que os previstos para estes permisos. m) Nos supostos de accidente ou enfermidade moi grave do cónxuxe, parella en análoga relación de afectividade, familiares en primeiro grao, acollidos/acollidas ou familiares que convivan, e para atender o seu coidado, o persoal terá dereito a un permiso retribuído cunha duración máxima de trinta días naturais. Cada accidente ou enfermidade xerará un único permiso, que, dentro da duración máxima de trinta días, se poderá utilizar de maneira separada ou acumulada. n) Por ser preciso atender o coidado dun familiar de primeiro grao, o persoal terá dereito a solicitar unha redución de ata o 50% da xornada laboral, con carácter retribuído, por razóns de enfermidade moi grave e polo prazo máximo dun mes, prorrogable en circunstancias excepcionais e atendendo á extrema gravidade da enfermidade padecida, ata un período máximo de dous meses. Se houbese máis dun titular deste dereito polo mesmo feito causante, o tempo de gozo desta redución poderase ratear entre eles, respectando, en todo caso, o prazo máximo dun mes ou, se é o caso, o de dous meses. o) O persoal terá dereito a ausentarse para acompañar ás revisións médicas aos fillos, as fillas, as persoas maiores e cónxuxes, ao seu cargo, polo tempo necesario, con aviso previo e xustificación da necesidade de realización dentro da xornada de traballo. p) No caso de enviuvar tendo fillos/as menores ou diminuídos físicos, psíquicos ou sensoriais, que estean ao cargo do/da traballador/a e que non desempeñen actividade retribuída, un mínimo de 15 días naturais dende a data de falecemento do cónxuxe. q) Por asuntos e outro tipo de causas e circunstancias non recollidas nos apartados anteriores e debidamente xustificadas, poderanse conceder permisos polo tempo indispensable, previa solicitude ao órgano competente. Nos casos en que pola propia premura e urxencia do permiso solicitado, non se puidese proceder á previa solicitude, a ausencia deberá ser comunicada ao Departamento de Persoal ou ao responsable do servizo correspondente, debendo achegarse, en canto sexa posible, as xustificacións oportunas 2. Permisos por cumprimento dun deber inescusable: 1. Concederase permiso polo tempo indispensable para o cumprimento dun deber inescusable de carácter público ou persoal e por deberes relacionados coa conciliación da vida familiar e laboral.2. Por acudir a consultas, tratamentos e exploracións de tipo médico, sempre que non se poida acudir fóra do horario de traballo, o persoal municipal terá dereito a permiso polo tempo preciso para a súa realización, sempre que estea debidamente xustificado.3. Asuntos particulares. Poderase dispoñer de ata nove días ao ano, como máximo, de permiso para asuntos particulares sen xustificación, atendendo sempre ás necesidades do servizo. Así mesmo, terase dereito ao gozo de dous días adicionais ao cumprir o sexto trienio, que se incrementará nun día adicional por cada trienio cumprido a partir do oitavo.4. Permisos por motivos da conciliación da vida familiar e laboral e por razón de violencia de xénero. A) Permiso por parto: terá unha duración de dezaseis semanas ininterrompidas. Este permiso ampliarase en dúas semanas máis no suposto de discapacidade do fillo ou filla, e por cada fillo/a a partir do segundo, nos supostos de parto múltiple. O permiso distribuirase á opción da empregada sempre que seis semanas sexan inmediatamente posteriores ao parto. No caso de falecemento da nai, o outro proxenitor poderá facer uso da totalidade ou, se é o caso, da parte que reste do permiso. Malia o anterior, e sen prexuízo das seis semanas inmediatas posteriores ao parto de descanso obrigatorio para a nai, no caso de que ambos os proxenitores traballen, a nai, ao iniciarse o período de descanso por maternidade, poderá optar por que o outro proxenitor goce dunha parte determinada e ininterrompida do período de descanso posterior ao parto, ben de forma simultánea ou sucesiva co da nai. O outro proxenitor poderá seguir gozando do permiso de maternidade inicialmente cedido, aínda que no momento previsto para a reincorporación da nai ao traballo esta se atope en situación de incapacidade temporal. Nos casos de gozo simultáneo de períodos de descanso, a suma destes non poderá exceder das dezaseis semanas ou das que correspondan no caso de discapacidade do fillo ou filla ou de parto múltiple. Este permiso poderase gozar a xornada completa ou a tempo parcial, cando as necesidades do servizo o permitan, e nos termos que regulamentariamente se determinen. Nos casos de parto prematuro e naqueles nos que, por calquera outra causa, o neonato deba permanecer hospitalizado a continuación do parto, este permiso ampliarase en tantos días como o neonato se encontre hospitalizado, cun máximo de trece semanas adicionais. Durante o gozo deste permiso poderase participar nos cursos de formación que convoque a administración. B) Permiso por adopción ou acollemento, tanto preadoptivo coma permanente ou simple: terá unha duración de dezaseis semanas ininterrompidas. Este permiso ampliarase en dúas semanas máis no suposto de discapacidade do menor adoptado ou acollido e por cada fillo/a, a partir do segundo, nos supostos de adopción ou acollemento múltiple. O cómputo do prazo contarase á elección do/da empregado/a, a partir da decisión administrativa ou xudicial do acollemento ou a partir da resolución xudicial pola que se constitúa a adopción, sen que un mesmo menor poida dar, en ningún caso, dereito a varios períodos de gozo deste permiso. No caso de que ambos os proxenitores traballen, o permiso distribuirase á opción dos interesados, que poderán gozalo de forma simultánea ou sucesiva, sempre en períodos ininterrompidos. Nos casos de gozo simultáneo de períodos de descanso, a suma destes non poderá exceder das dezaseis semanas ou das que correspondan en caso de adopción ou acollemento múltiple e de discapacidade do menor adoptado ou acollido. Este permiso poderase gozar a xornada completa ou a tempo parcial, cando as necesidades do servizo o permitan, e nos termos que regulamentariamente se determinen. Se fose necesario o desprazamento previo dos proxenitores ao país de orixe do adoptado ou acollido, nos casos de adopción ou acollemento internacional, terase dereito, ademais, a un permiso de ata tres meses de duración, e durante este período percibiranse exclusivamente as retribucións básicas, podendo gozarse de forma fraccionada, sempre que non se superen os tres meses. Con independencia do permiso de ata tres meses previsto no parágrafo anterior e para o suposto previsto no devandito parágrafo, o permiso por adopción ou acollemento, tanto preadoptivo coma permanente ou simple, poderase iniciar ata catro semanas antes da resolución xudicial pola que se constitúa a adopción ou a decisión administrativa ou xudicial do acollemento. Durante o gozo deste permiso poderase participar nos cursos de formación que convoque a administración. Os supostos de adopción ou acollemento, tanto preadoptivo coma permanente ou simple, previstos neste artigo, serán os que así se establezan na normativa aplicable na Comunidade Autónoma de Galicia, e o acollemento simple deberá ter unha duración non inferior a un ano. C) Permiso por paternidade polo nacemento, acollemento ou adopción dun fillo ou filla: terá unha duración de vinte e nove días naturais, que gozará o pai a partir da data de nacemento, da decisión administrativa ou xudicial de acollemento ou da resolución xudicial pola que se constitúa a adopción. No caso de parto, acollemento ou adopción múltiple, o permiso será de trinta e cinco días naturais. Nos supostos de adopción ou acollemento, se ambos os proxenitores fosen persoal ao servizo do Concello, o permiso poderase distribuír á opción dos interesados, que poderán gozalo de forma simultánea ou sucesiva, sempre en períodos ininterrompidos, respectando en todo caso o prazo de duración. Este permiso é independente do gozo compartido dos permisos previstos nas alíneas a) e b). A nai poderá gozar deste permiso de paternidade a continuación dos permisos previstos nas alíneas a) e b) nos seguintes supostos: – Cando o pai falecese antes da utilización íntegra do devandito permiso. – Se a filiación paterna non estivese determinada. – Cando os proxenitores non estivesen casados nin estivesen unidos de feito en análoga relación de afectividade. – Cando en resolución xudicial ditada en proceso de nulidade, separación ou divorcio, iniciado antes da utilización do permiso, se lle recoñecese á nai a garda do fillo ou da filla que acaba de nacer. No suposto de matrimonio de mulleres ou de unións de feito en análoga relación de afectividade, ao ser unha delas a nai biolóxica, a que non o sexa terá dereito ao permiso de paternidade nos termos fixados nesta alínea. Nos casos previstos nas alíneas a), b) e c), o tempo transcorrido durante o gozo destes permisos computarase como de servizo efectivo para todos os efectos, garantíndose a plenitude de dereitos económicos do persoal durante todo o período de duración do permiso e, se é o caso, durante os períodos posteriores ao gozo deste, se, de acordo coa normativa aplicable, o dereito a percibir algún concepto retributivo se determina en función do período de gozo do permiso. Os empregados que fixesen uso do permiso por parto ou maternidade, paternidade e adopción ou acollemento terán dereito, así que finalice o período de permiso, a reintegrarse ao seu posto de traballo nos termos e nas condicións que non lles resulten menos favorables ao gozo do permiso, así como a beneficiarse de calquera mellora nas condicións de traballo ás que puidesen ter dereito durante a súa ausencia. D) Permiso por razón de violencia de xénero sobre o persoal: as faltas de asistencia do persoal vítima da violencia do xénero, totais ou parciais, terán a consideración de xustificadas polo tempo e nas condicións nas que así o determinen os servizos sociais de atención ou de saúde, segundo proceda. Así mesmo, o persoal vítima de violencia de xénero, para facer efectiva a súa protección e o seu dereito á asistencia social integral, terá dereito á redución da xornada coa diminución proporcional da retribución ou á reordenación do tempo de traballo, a través da adaptación do horario, da aplicación do horario flexible ou doutras formas de ordenación do tempo de traballo que lles poidan ser aplicables, nos termos que para estes supostos estableza a Administración da Comunidade Autónoma de Galicia.5. Tramitación de permisos. a) As solicitudes de permisos que sexan previsibles faranse mediante escrito presentado no Rexistro Xeral do Concello. Para estes efectos, o Rexistro Xeral do Concello disporá duns modelos normalizados de solicitude. Estes impresos deberán ser cubertos polo/a interesado/a, facendo constar a clase de permiso ou licenza que se solicita e a súa duración, e achegando, de ser o caso, a xustificación documental pertinente. Os modelos dos impresos normalizados de solicitude deberán ser revisados pola comisión paritaria, que deberá concretar as xustificacións documentais pertinentes a presentar con cada tipo de solicitude. b) As comunicacións dos permisos sobrevidos ou imprevisibles, comunicaranse verbalmente no Departamento de Persoal e ao xefe do servizo correspondente. En calquera caso, presentarase a oportuna xustificación documental do permiso dentro do prazo de sete días naturais a partir da data de comezo do mesmo. c) Os permisos e licencias deberán solicitarse con cinco días hábiles de antelación, sempre que se achegue o visto e prace do xefe do servizo, salvo os casos de urxente necesidade nos que non será necesario o cumprimento do indicado preaviso. De non achegar o visto e prace do xefe do servizo será necesario solicitar a licenza con dez días de antelación. d) En todo caso, os días de permiso por traslado de domicilio, concurrencia a exames, matrimonio de parentes, nacemento de fillo/a, enfermidade, accidentes ou falecemento de familiares, deberán coincidir necesariamente co día en que se produza o evento. e) A tramitación das solicitudes das licencias dos/as empregados/as municipais corresponden ao Departamento Persoal, que se encargará de efectuar as dilixencias e procurar os informes oportunos para determinar a correspondente resolución. A concesión dos permisos e licencias corresponden ao Alcalde Presidente do Concello ou persoa en quen delegue, quen dictará para o efecto a oportuna resolución. f) No eido do establecido no apartado anterior, as solicitudes das licencias formuladas en forma e prazo (consonte o establecido no presente capítulo) deberán ser resoltas e notificadas aos solicitantes coa debida antelación á data en que deba comezar a licenza solicitada. No caso de que tal resolución non se produza, con 48 horas de anterioridade, entenderase concedida nos termos do solicitado, sempre que se axuste ao establecido no presente convenio. g) As licencias e permisos debidamente xustificados constitúen un dereito do persoal municipal, polo que calquera resolución negativa de permisos ou licencias deber ser debidamente motivada e argumentada. En caso de producirse resolución denegatoria o solicitante terá dereito a ser escoitado, acompañándose, se así o decide, da representación legal dos traballadores h) Carecerán de validez, e consideraranse nulos para todos os efectos, os permisos e licencias que non sexan tramitados e resoltos consonte ao establecido no presente convenio, sen prexuízo do establecido no apartado b) para os casos imprevisibles de urxente necesidade. i) Nos casos excepcionais nos que os permisos solicitados non se adapten ao procedemento exposto con anterioridade, en forma e prazo, e fosen presentados con carácter de urxencia, a concesión dos mesmos, po parte do órgano competente, terá carácter potestativo, debendo entenderse o silencio administrativo con carácter negativo. Artigo 56. Situacións administrativas. Para a determinación do alcance, contido e condicións xerais das situacións administrativas do persoal laboral, será de aplicación a normativa vixente en cada momento para o persoal funcionario ao servizo das Administracións Locais de Galicia, en todo aquilo que non sexa incompatible co tipo de relación laboral dos interesados, así como o Estatuto dos Traballadores, sendo de aplicación, en cada caso, a norma máis favorable ao/á traballador/a. CAPITULO IX. PLANIFICACIÓN DOS RECURSOS HUMANOS DO CONCELLO DE TEO Artigo 57. Obxecto e instrumentos de planificación.1. A planificación dos recursos humanos no Concello, será a base para a eficacia na prestación dos servizos e a eficiencia na utilización dos seus recursos económicos, a través dunha axeitada dimensión, distribución, formación e promoción profesional e mobilidade.2. O Concello poderá elaborar plans de emprego ou instrumentos similares para a ordenación dos seus recursos humanos que inclúan: a) Análise das dispoñibilidades e necesidades de persoal, tanto dende o punto de vista do seu número de efectivos, como dos perfís profesionais ou niveis de cualificación dos mesmos. b) Previsións sobre os sistemas de organización do traballo e modificación de estruturas dos postos de traballo. c) Medidas de mobilidade, entre as que poderá figurar a suspensión de persoal externo a un determinado ámbito ou a convocatoria de concursos de provisión de postos limitado a persoal dos ámbitos que se determinen. d) Medidas de promoción interna e de formación do persoal. e) A previsión da incorporación dos recursos humanos a través do acceso ás ofertas de emprego que regula o presente convenio.3. O plan de Emprego será obxecto de negociación na mesa xeral de negociación e disporá dunha memoria xustificativa das necesidades e obxectivos do plan. Artigo 58. Programación funcional. A programación funcional, dun área de traballo, determinará as instrucións que, en uso das capacidade de organización e dirección do traballo, determine cada responsable da área de xestión ou actividade, en orde a articular coordinadamente as actividades do servizo e entre estes, no seu caso, e servirá para valorar o adecuado cumprimento das funcións do persoal, e como base nos procesos de avaliación dos mesmos. Artigo 59. Cadro de persoal e ofertas de emprego público.1. O cadro de persoal orzamentario estará formado polas prazas dotadas orzamentariamente, clasificadas en grupos e subgrupos, no seu caso, e dentro deles, conforme ás escalas de cada grupo. Incorporarán, xunto coas prazas de funcionarios, as de persoal laboral e eventual. Segundo o establecido neste convenio e na normativa de aplicación, o cadro de persoal será negociado no marco da mesa xeral de negociación do persoal do Concello de Teo con anterioridade á aprobación polo Pleno da Corporación.2. As necesidades de recursos humanos con asignación orzamentaria que deban cubrirse coa incorporación de persoal de novo ingreso serán obxecto de oferta de emprego público, obrigando a convocar os correspondentes procesos de selección para as prazas comprometidas, e ata un dez por cento adicional, fixando un prazo máximo para a convocatoria dos mesmos. En todo caso a execución do proceso non poderá superar o máximo legal actual de tres anos.3. A oferta de emprego, que será obxecto de negociación no seo da mesa xeral de negociación, será aprobada polo órgano de goberno ou autoridade do Concello competente, e publicada no Diario Oficial correspondente.4. A oferta de emprego poderá conter medidas derivadas da planificación dos recursos humanos. Artigo 60. Rexistro de persoal. O Concello constituirá un rexistro de persoal no que inscribirá todo o persoal laboral, xunto co resto de persoal funcionario e eventual ao seu servizo, incluíndo os datos da súa historia curricular e de carreira profesional desenvolvida. CAPÍTULO X. EMPREGADOS PÚBLICOS DO CONCELLO DE TEO SECCIÓN 1.ª. INSTRUMENTOS DE ORDENACIÓN DO PERSOAL Artigo 61. Relación de postos de traballo.1. O Concello de Teo estruturará a súa organización a través da relación de postos de traballo ou outros instrumentos organizativos similares.2. Os mencionados instrumentos de ordenación dos postos de traballo faránse públicos anualmente, e as súas modificacións e aprobación serán obxecto de información e, no caso de afectar ás condicións de traballo do persoal, negociación, en atención ao disposto no presente convenio.3. Os datos mínimos que conterá a relación de postos de traballo, ou instrumento organizativo similar, serán a dependencia administrativa ou area de actividade organizativa a que se adscribe o/a empregado/a, a relación xurídico laboral, denominación do posto, os grupos de clasificación profesional, os corpos ou escalas, no seu caso, aos que se atopan adscritos, tipo e sistema de provisión, requisitos para o seu desempeño, nivel de clasificación e contía das retribucións complementarias que lle correspondan e que sexan independentes do nivel. SECCIÓN 2.ª. CLASIFICACIÓN DO PERSOAL Artigo 62. Clases de empregados/as. Os/as empregado/as do Concello de Teo, poderán ser: a) Funcionarios de carreira. b) Funcionarios interinos. c) Persoal laboral, fixo, indefinido ou temporal. d) Persoal eventual. Artigo 63. Funcionarios de carreira. Son funcionarios de carreira quen, en virtude de nomeamento legal, están vinculados ao Concello, por unha relación estatutaria regulada polo Dereito Administrativo, para o desempeño de servizos profesionais retribuídos de carácter permanente. Artigo 64. Funcionarios interinos. Son funcionarios interinos os que, por razóns expresamente xustificadas de necesidade e urxencia, son nomeados como tales para o desempeño de funcións propias de funcionarios de carreira, cando se dea algunha das seguintes circunstancias: 1. A existencia de prazas vacantes cando non sexa posible a súa cobertura por funcionarios de carreira.2. A substitución transitoria dos titulares.3. A execución de programas de carácter temporal.4. O exceso ou acumulación de tarefas por prazo máximo de seis meses, dentro dun período de doce meses. Artigo 65. Persoal eventual. Persoal eventual é o que en virtude de nomeamento e con carácter non permanente, so realiza funcións expresamente cualificadas como de confianza ou asesoramento especial, sendo retribuído con cargo aos créditos orzamentarios consignados para este fin. Artigo 66. O persoal laboral.1. É persoal laboral o que, en virtude de contrato de traballo, formalizado por escrito, en calquera das modalidades de contratación previstas na lexislación laboral, presta servizos retribuídos polo Concello. En función da duración do contrato este poderá ser fixo, por tempo indefinido ou temporal.2. Poderán ser desempeñadas por persoal laboral: a) Os postos de natureza non permanente e aqueles en que as súas actividades se dirixan a satisfacer necesidades de carácter periódico e descontinuo. b) Os postos en que as súas actividades sexan propias de oficios. c) Os postos correspondentes a áreas de actividades que requiran coñecementos técnicos especializados, cando non existan corpos ou escalas de persoal funcionario en que as persoas integrantes teñan a preparación específica necesaria para o seu desempeño. d) Os postos de carácter instrumental, correspondentes ás áreas de mantemento e conservación de edificios, equipamentos e instalacións, e artes gráficas, así como os postos das áreas de expresión artística. e) Os postos de traballo de organismos autónomos de carácter comercial, industrial, financeiro ou análogo, agás aqueles que impliquen exercicio de autoridade, inspección ou control correspondente a área de xestión a que estean adscritos, que se reservarán a persoal funcionario. Artigo 67. Clasificación do persoal laboral.1. Co obxecto de acadar unha homologación real do persoal funcionario e laboral do Concello de Teo e, co gallo de facilitar unha xestión áxil e integral dos cadros de persoal, establecerase, para o persoal laboral municipal, o mesmo sistema de clasificación profesional en grupos que se establece na normativa aplicable ao persoal funcionario da Administración Local de Galicia, en xeral, e do Concello de Teo, en particular.2. No seo de cada grupo integraranse as categorías profesionais existentes no Concello de Teo, segundo o establecido no anexo I do presente convenio.3. En base a este principio de homologación, o persoal laboral clasificarase, de acordo coa titulación esixida para o seu acceso, nos mesmos grupos e cos mesmos criterios e requisitos que os establecidos para o persoal funcionario da Administración Local de Galicia e do Concello de Teo, sen prexuízo das peculiaridades que se poidan derivar do regulado no presente convenio e da normativa laboral básica.4. Conforme a estes criterios, a clasificación profesional resultante e vixente no Concello de Teo tras a entrada en vigor do presente convenio será a que se especifica no anexo I do presente convenio.5. Tras e entrada en vigor deste convenio, as prazas existentes no actual cadro de persoal quedarán integradas nos grupos e categorías profesionais que se veñen de crear, segundo o especificado na disposición adicional décima. CAPITULO XI. ACCESO Á CONDICIÓN DE EMPREGADO PÚBLICO DO CONCELLO DE TEO SECCIÓN 1.ª. SELECCIÓN E ACCESO Artigo 68. Acceso ao emprego e adquisición da relación de servizo.1. O acceso ao emprego, tanto de persoal funcionario como laboral, cumprirá cos principios reitores e requisitos xerais a que fai referencia o título IV da Lei 7/2007, de 12 de abril, ou calquera outra referencia legal que en cada momento estea vixente para o persoal funcionario da Administración Local de Galicia 2. Nos termos recoñecidos e cos límites que a mencionada Lei 7/2007, de 12 de abril, indica, recoñecese o acceso ao emprego público dos/das nacionais dos Estados membros da unión europea e dos estranxeiros/as con residencia legal en España.3. De acordo con sinalado na disposición adicional sétima do Decreto Lexislativo 1/2008, do 13 de marzo, polo que se aproba o texto refundido da Lei da Función Pública de Galicia e nas condicións que a mesma sinala, reservarase un cupo, non inferior ao 7 por cento, para ser cubertas con persoas con discapacidade.4. En tanto non se dite a Lei de Función Pública de Galicia, en desenvolvemento do Estatuto Básico do Empregado Público, e as normas que o desenrolen, na selección do seu persoal o Concello de Teo estará ao disposto no presente texto, no Real Decreto 364/1995, do 10 de marzo, polo que se aproba o Regulamento Xeral de Ingreso do persoal ao servizo da Administración Xeral do Estado, no Decreto 95/1991, do 20 de marzo, polo que se aproba o Regulamento de selección do persoal da Administración da Comunidade Autónoma Galega e no Real Decreto 896/1991, do 7 de xuño, polo que se aproban as regras básicas e programas mínimos do procedemento de selección dos funcionarios de Administración Local. Artigo 69. Órganos de selección.1. Os órganos de selección serán colexiados e a súa composición deberá axustarse aos principios de imparcialidade e profesionalidade dos seus membros e cumprirá coa normativa de paridade que ao respecto esixe a Comunidade Autónoma de Galicia.2. O persoal de elección o de designación política, os funcionarios interinos e o persoal eventual non poderán formar parte dos órganos de selección.3. A pertenza aos órganos de selección será sempre a título individual, non podendo ostentarse esta en representación o por conta de ninguén.4. A representación sindical poderá participar no desenvolvemento dos procesos de selección conforme se estableza nas bases da convocatoria e de acordo coa negociación que se realice ao amparo do contido deste convenio, podendo designar membros dos tribunais, na condición indicada neste artigo, ou observadores nos procesos de selección 5. As organizacións sindicais máis representativas no ámbito da función pública están lexitimadas para a interposición de recursos en vía administrativa e xurisdicional contra das resolución dos órganos de selección. Artigo 70. Sistemas selectivos.1. Os procesos selectivos terán carácter aberto e garantirán a libre concorrencia, sen prexuízo do establecido para a promoción interna e das medidas de discriminación positiva previstas neste convenio. Os órganos de selección velarán polo cumprimento do principio de igualdade de oportunidades entre sexos.2. Os procedementos de selección coidarán, especialmente, a conexión entre o tipo de probas a superar e a adecuación ao desempeño das tarefas dos postos de traballo convocados, incluíndo, no seu caso, as probas prácticas que sexan precisas. As probas poderán consistir na comprobación dos coñecementos e a capacidade analítica dos aspirantes, expresados de forma oral ou escrita, na realización de exercicios que demostren a posesión de habilidades e destrezas, na comprobación do dominio de linguas estranxeiras e, no seu caso, na superación de probas físicas.3. Os procesos selectivos que inclúan, ademais das preceptivas probas de capacidade, a valoración de méritos dos aspirantes, só poderán outorgar á devandita valoración unha puntuación proporcionada que non determinará, en ningún caso, por si mesma, o resultado do proceso selectivo.4. O Concello poderá crear órganos especializados e permanentes para a organización de procesos selectivos, podéndose encomendar estas funcións aos Institutos ou Escolas de Administración Pública.5. Para asegurar a obxectividade e a racionalidade dos procesos selectivos, as probas poderán completarse coa superación de cursos, de períodos de prácticas, coa exposición curricular polos candidatos e con probas psicotécnicas, no seu caso. Igualmente poderán esixirse recoñecementos médicos.6. Os sistemas selectivos do persoal serán os de oposición e concurso oposición, que deberán incluír, en todo caso, unha ou varias probas para determinar a capacidade dos aspirantes e establecer a orde de prelación. Só en virtude de Lei poderá aplicarse, con carácter excepcional, o sistema de concurso, que consistirá, únicamente, na valoración de méritos.7. Os Órganos de selección non poderán propoñer o acceso a condición de empregado público dun número superior de aprobados ao de prazas convocadas, agás que estea previsto na convocatoria. No obstante, cando se produzan renuncias dos aspirantes seleccionados antes do seu nomeamento ou toma de posesión, o órgano convocante poderá requirir do órgano de selección unha relación complementaria de aspirantes que sigan aos propostos co fin do seu nomeamento como titulares das prazas.8. A prestación de servizos noutras administracións públicas valorarase en méritos, 9. Nos sistemas de selección que se realicen para o acceso ás prazas do Concello terá que demostrarse o coñecemento da lingua galega. As bases das convocatorias establecerán a forma para a súa avaliación, sendo obrigado, en todo caso, que, cando menos, unha das probas sexa realizada integramente en Galego, salvo para aqueles que acrediten o coñecemento da lingua conforme ao establecido na normativa vixente Artigo 71. Selección do persoal temporal.1. A selección do persoal temporal farase de acordo cos principios de igualdade, mérito e capacidade, así como o de publicidade. O referido sistema deberá permiti-la máxima axilidade na selección, en razón da urxencia requirida para o desempeño transitorio dos postos de traballo ou das funcións correspondentes. En todo caso, o persoal laboral temporal deberá reunir os requisitos xerais de titulación e as demais condicións esixidas para participar nas probas de acceso aos correspondentes postos fixos.2. Elaborarase, a través da negociación colectiva, un regulamento de selección de persoal temporal. En tanto o mesmo non sexa aprobado e publicado, a cobertura de prazas vacantes, esixirá a convocatoria pública en libre concorrencia e respecto dos principios xerais vixentes para a selección de persoal. SECCIÓN 2.ª. PROVISIÓN DE POSTOS DE TRABALLO Artigo 72. Principios e sistemas de provisión.1. O Concello proverá os postos de traballo mediante procedementos baseados nos principios de igualdade, mérito, capacidade e publicidade.2. O sistema ordinario de provisión de postos de traballo do persoal será o concurso e, de xeito excepcional, e conforme indique o instrumento de ordenación de postos vixente, a libre designación, con convocatoria pública. Deberase garantir, en ambos casos, a convocatoria pública. Artigo 73. Sistema de concurso.1. O concurso constitúe o sistema normal de provisión, e consistirá na valoración de méritos, capacidades e, no seu caso, aptitudes dos candidatos. No mesmo teranse en conta unicamente os méritos, capacidades e aptitudes esixidos na correspondente convocatoria, entre os que figurarán os adecuados ás características de cada posto de traballo, a categoría profesional adquirida, a valoración do traballo desenvolvido en anteriores postos, o coñecemento do idioma galego e os cursos de formación e perfeccionamento superados que teñan relación cos postos de traballo a cubrir.2. Co fin de valorar os méritos, capacidades e aptitudes referidos crearanse órganos colexiados de carácter técnico que axustarán a súa composición ao principio de profesionalidade e especialización dos seus membros, así como ás regras sobre paridade, e o seu funcionamento aos principios de imparcialidade e obxectividade.3. Os traballadores deberán permanecer en cada posto de traballo de destino definitivo obtido por concurso un mínimo de dous anos para poder participar nos concursos ordinarios ou específicos de provisión, a non ser por supresión do posto de traballo. No cómputo de dito período incluirase o tempo de destino provisional.4. As convocatorias dos concursos, conterán, cando menos, nas súas bases a denominación, nivel, descrición e localización dos postos de traballo ofrecidos, os requisitos indispensables para o seu desempeño, os méritos a valorar e o baremo por medio do que se puntuarán os mesmos, puntuación mínima para a adxudicación das vacantes e os prazos de presentación de solicitudes que, en ningún caso, poderá ser inferior a 15 días hábiles, contados dende o día de publicación da convocatoria. Artigo 74. Libre designación.1. Consiste na apreciación discrecional, polo órgano competente, da idoneidade dos candidatos en relación cos requisitos esixidos para o desempeño dun posto. Polo sistema de libre designación só se cubriran aqueles postos que así se determinen no instrumento de ordenación de postos vixente, que poderán admitir que o posto sexa cuberto por persoal funcionarial ou laboral, segundo a propia natureza do posto.2. Poderán cubrirse por este sistema os postos que, pola súa especial responsabilidade e confianza, a Lei da Función Pública de Galicia, en desenvolvemento da Lei 7/2007, de 12 de abril, determine.3. A convocatoria terá o mesmo contido que o especificado para o sistema de concurso. O órgano competente para o seu nomeamento poderá asesorarse a través de especialistas.4. Os/as traballadores/as nomeados para postos de libre designación poderán ser cesados con carácter discrecional. A motivación desta resolución referirase á competencia e á idoneidade para o desempeño do posto. SECCIÓN 3.ª. OUTRAS FORMAS DE PROVISIÓN Artigo 75. Mobilidade por razóns de saúde laboral.1. Cando, por razóns de saúde laboral, o/a traballador/a perciba comunicación de que non é apto para o desempeño da profesión habitual, a Administración deberá establecer outros procedementos de provisión por motivos de saúde noutro posto de traballo.2. O expediente de mobilidade por motivos de saúde iniciarase pola propia Administración, mediante acordo do órgano competente, ou a petición do/da traballador/a afectado/a, acompañado da documentación que xustifique a mesma, e informado polo comité de saúde, ou no seu defecto o comité de empresa, quen fixará a vacante, ou vacantes, que podan ser obxecto desta mobilidade.3. De non existir vacante a ofertar por este sistema, garantirase as retribucións, evitando o esgotamento do tempo de incapacidade temporal, e mantendo as retribucións do posto de traballo. Artigo 76. Adscrición provisional.1. Os postos de traballo poderán proverse por medio de adscrición provisional nos supostos de remoción ou cese nun posto de traballo, supresión do posto de traballo ou reingreso ao servizo activo de traballadores/as sen reserva de posto.2. No caso de adscrición provisional por remoción, cese ou supresión do posto ao/á traballador/a deberá asignárselle un posto de traballo non inferior en dous niveis ao que viña ocupando, e de similar categoría profesional e retribucións.3. Os postos cubertos mediante adscrición provisional convocaranse para a súa cobertura con carácter definitivo polos sistemas de provisión. Artigo 77. Situacións excepcionais. No referente ás situacións excepcionais e provisionais de cobertura de postos, ao marxe dos procedementos ordinarios de provisión referidos anteriormente, será de aplicación o regulado na lexislación laboral, así como na normativa vixente, en cada momento, para o persoal funcionario da Administración Local de Galicia, debendo aplicarse, en cada caso, o que sexa máis beneficioso para o/a traballador/a. SECCIÓN 4.ª. MOBILIDADE DO PERSOAL Artigo 78. Obxecto e alcance da mobilidade do persoal ao servizo do Concello de Teo.1. O concello de Teo, no marco da planificación xeral dos seus recursos humanos, poderá establecer regras e criterios para a ordenación da mobilidade voluntaria do persoal municipal, co obxecto de satisfacer as necesidades de efectivos que poidan existir en certos sectores ou servizos da súa actividade pública. En calquera caso, a determinación dos criterios xerais que regulen a mobilidade voluntaria, con carácter independente, ou no marco xeral dun Plan de ordenación de recursos humanos, debe ser obxecto de negociación no seo da mesa xeral de negociación do persoal do Concello de Teo.2. O Concello, a través do órgano ou autoridade municipal competente, no marco da planificación xeral dos seus recursos humanos, e de maneira motivada, poderá trasladar aos seus/súas empregados/as, en base a necesidades de servizo ou funcionais, a unidades ou departamentos distintos aos do seu destino, respectando as súas retribucións e condicións esencias de traballo e modificando, no seu caso, a adscrición dos postos de traballo dos que sexan titulares. En calquera caso, a determinación dos criterios xerais que regulen a mobilidade forzosa, con carácter independente, ou no marco xeral dun Plan de ordenación de recursos humanos, debe ser obxecto de negociación no seo da mesa xeral de negociación do persoal do Concello de Teo, respectando, en todo momento, os principios xerais, establecidos a tal efecto, na normativa de aplicación.3. O Concello de Teo, co fin de lograr un mellor aproveitamento dos rrhh e satisfacción das necesidades de efectivos, poderá establecer medidas de mobilidade interadministrativa, mediante convenios ou instrumentos de colaboración con outras administracións, baseados, en todo caso, no principio de reciprocidade.4. Na regulación e desenvolvemento da mobilidade do persoal ao servizo do Concello de Teo, ben sexa voluntaria ou forzosa, e con independencia do estipulado no presente texto, será de aplicación o establecido na lexislación laboral básica, así como na normativa vixente en cada momento para o persoal funcionario ao servizo da Administración Local de Galicia, debendo aplicarse, en cada caso, o que sexa máis beneficioso para o/a traballador/a. CAPÍTULO XII. INCOMPATIBILIDADES Artigo 79. Réxime de incompatibilidades. A todo o persoal incluído no ámbito de aplicación deste convenio aplicaráselle o réxime de incompatibilidades, de conformidade coas normas estatais e autonómicas vixentes na materia e aplicables ao persoal funcionario ao servizo da Administración Local de Galicia. CAPÍTULO XIII. NORMALIZACIÓN LINGÜÍSTICA Artigo 80. Normalización lingüística.1. Os/as traballadores/as do Concello teñen o dereito e o deber de desenvolver a súa actividade laboral e profesional en idioma galego, como lingua propia de Galicia e da súa Administración Local, e polo tanto, a acceder á formación lingüística precisa para un adecuado desempeño do seu posto de traballo.2. O Concello proporcionará os instrumentos axeitados para propiciar un coñecemento adecuado da lingua galega. Os/as traballadores/as do Concello teñen o dereito e o deber de asistir a cursos de aprendizaxe, perfeccionamento e especialización do idioma galego precisos para un adecuado desempeño do seu posto de traballo.3. O tempo investido na asistencia aos devanditos cursos será computado como tempo efectivo de traballo e os gastos de desprazamento e axudas de custo xeradas pola asistencia aos mesmos serán de conta do Concello, cando se trate de cursos programados ou autorizados polo correspondente órgano municipal e de asistencia obrigada.4. Para darlle cumprimento a normalización do idioma galego no Concello de Teo e para garantir o dereito dos administrados, en atención ao artigo 6.3 da Lei de Normalización Lingüística, nas probas de selección, terase que demostrar o coñecemento da lingua galega. A estes efectos, alomenos unha das probas do proceso selectivo deberá realizarse en galego, salvo para aqueles que acrediten o coñecemento da lingua conforme ao establecido na normativa vixente, sen prexuízo doutras probas adicionais que se puidesen prever para aquelas prazas que requiran un especial coñecemento da lingua galega. CAPÍTULO XIV. RÉXIME DISCIPLINARIO Artigo 81. Réxime disciplinario.1. O persoal laboral do Concello queda suxeitos ao réxime disciplinario recollido no título VII, da Lei 7/2007, do 12 de abril, do Estatuto Básico do Empregado Público, na Lei da Función Pública de Galicia, e demais normas que se diten en desenvolvemento do mencionado Estatuto e que sexan compatibles co seu réxime xurídico. En todo o non previsto por esta normativa, rexerase pola lexislación laboral aplicable.2. As responsabilidade disciplinaria, o exercicio da potestade disciplinaria, faltas, sancións, prescricións e procedemento disciplinario configurarán, no seu conxunto, o réxime disciplinario.3. As faltas disciplinarias cometidas polos/as empregados/as municipais no exercicio dos seus cargos poden ser moi graves, graves e leves, co alcance e contido establecidos na lexislación básica referida.4. No referido ao procedemento disciplinario será de aplicación o Decreto 94/1991, do 20 de marzo, do Regulamento de réxime disciplinario dos funcionarios da Comunidade Autónoma, ou calquera outra norma que, en desenvolvemento da lexislación básica, poida estar vixente para o persoal funcionario ao servizo da Administración Local de Galicia 5. O réxime disciplinario establecido enténdese sen prexuízo da responsabilidade civil, ou penal, en que poidan incorrer os/as empregados/as públicos, que se fará efectiva na forma que determine a lei.6. En todo caso, garantirase a audiencia do interesado e a presentación, pola súa parte, das alegacións que considere oportunas ao longo do procedemento, así como a audiencia dos órganos de representación dos traballadores nos momentos procesuais determinantes da resolución final, como son a incoación do expediente e a formulación do prego de cargos e da proposta de resolución. CAPÍTULO XV. CARREIRA PROFESIONAL E AVALIACIÓN DO DESEMPEÑO SECCIÓN 1.ª. A CARREIRA PROFESIONAL Artigo 82. Principios xerais. Os empregados do Concello de Teo terán dereito ao desenvolvemento persoal a través da promoción profesional e a carreira profesional. A carreira profesional é o conxunto ordenado de oportunidades de ascenso e expectativas de progreso profesional conforme aos principios de igualdade, mérito e capacidade. En base ao desenvolvemento normativo existente ao respecto, o Concello comprométese ao desenvolvemento dun modelo de Carreira Profesional baseado nos seguintes principios xerais; a) Recoñécese o dereito das persoas empregadas no Concello á súa promoción profesional. b) Dita promoción comprenderá no só a progresión de natureza vertical, senón tamén sistemas de progresión profesional dentro do posto de traballo desenvolvido, é dicir, unha carreira horizontal. Ámbolos dous sistemas de progresión non son excluíntes entre si, polo que os/as empregados/as do Concello poderán progresar simultaneamente en ambas modalidades, sempre e cando se tivesen implantado nun mesmo eido. c) A relación de postos de traballo, ou instrumento organizativo similar vixente no Concello, configúrase como instrumento que posibilita a progresión vertical, conforme ao sistema de provisión vixente en cada momento d) A avaliación do desempeño e a competencia profesional adquirida constitúen elementos esenciais no desenvolvemento da carreira profesional. e) A xestión das necesidades de recursos humanos rexerase polo criterio de preferencia dos/as empregados/as municipais para a cobertura das vacantes de prazas ou postos, mediante os respectivos procedementos de promoción interna e provisión de postos. f) Os Plans de Formación procurarán que os/as empregados/as, ademais de mellorar nos coñecementos e habilidades que teñen relación directa co desempeño dos seus postos de traballo, poidan adquirir os coñecementos e habilidades que permitan o seu progreso profesional, e que esta formación superior sexa tida en conta como mérito á hora de participar en convocatorias de promoción interna ou de provisión de postos de traballo. g) Ademais das modalidades de carreira profesional previstas no presente capítulo, o verdadeiro impulso ao progreso profesional vén dado pola orientación a este propósito das diferentes ferramentas de xestión de Recursos Humanos, que para a consecución dun verdadeiro pulo á carreira profesional deben ter, necesariamente, un proceso de xestión e actualización áxil. h) O sistemas e procedementos que, en desenvolvemento dos criterios xerais establecidos no presente texto, así como na restante normativa de aplicación, ao respecto da Carreira profesional, sexa necesario concretar, serán obxecto de negociación no seo da mesa xeral de negociación do persoal laboral do Concello de Teo. Artigo 83. Modalidades de carreira profesional. As modalidades de carreira profesional serán: a) Carreira horizontal, que consiste na progresión de grao, categoría, chanzos ou outros conceptos análogos, sen necesidade de cambiar de posto de traballo e con criterios obxectivos de avaliación e valoración do desempeño e traxectoria profesional. b) Carreira vertical, que consiste no ascenso na estrutura de postos de traballo a través dos sistemas de provisión vixentes en cada momento para o persoal funcionario ao servizo da Administración Local de Galicia. c) Promoción interna vertical, que consiste no ascenso dende un corpo, escala ou categoría dun grupo ou subgrupo profesional a outro superior. d) Promoción interna horizontal, que consiste no acceso a corpos, escalas ou categorías do mesmo subgrupo ou grupo de clasificación profesional. Artigo.84. A carreira horizontal.1. Obxecto. O Concello de Teo comprométese ao desenvolvemento dos mecanismos e instrumentos que favorezan o desenvolvemento dunha carreira profesional horizontal do seu persoal, cuxo obxecto será establecer un sistema de progresión e recoñecemento profesional ligado ao desenvolvemento do posto de traballo, a través da competencia profesional, a iniciativa na mellora do servizo e o compromiso co servizo público que se presta.2. Concepto. A carreira horizontal consiste na progresión de grao, categoría, chanzos ou outros conceptos análogos, sen necesidade de cambiar de posto de traballo e con criterios obxectivos de avaliación e valoración do desempeño e traxectoria profesional. Esta progresión debe basearse no recoñecemento da traxectoria e actuación profesional, na calidade dos traballos realizados na prestación do servizo e no desempeño das tarefas do posto de traballo, nos coñecementos adquiridos e o resultado da avaliación do desempeño, así como doutros méritos e actitudes por razón da especificidade da función desenvolvida e a experiencia adquirida.3. Principios. A carreira horizontal configúrase baixo os seguinte principios: a) Principio de voluntariedade. É dicir só a solicitude do interesado. b) Principio de personalidade. O recoñecemento do grao, ou concepto análogo, será de carácter persoal e individual. c) Principio de gradualidade. O nivel profesional concrétase nalgún dos graos ou conceptos análogos definidos, en función dos méritos e servizos prestados. d) Principio de progresividade. Esixe o recoñecemento previo dun grao ou concepto análogo para alcanzar os sucesivos, coa acreditación do recoñecemento do inmediatamente inferior. e) Principio de mérito e competencia. Recoñecemento do grao, ou concepto análogo, en atención ao desempeño e traxectoria profesional. A tal efecto, cada ascenso na estrutura de carreira profesional horizontal vixente debe ir precedida do correspondente proceso de avaliación do desempeño. f) Principio de irreversibilidade. O grao ou concepto análogo recoñecido, de natureza individual, terá carácter irreversible e consolidable, salvo nos casos excepcionais en que se poida acreditar a perda dos méritos que deron lugar ao mencionado recoñecemento. g) Principio de excepcionalidade do sistema extraordinario. Os sistemas extraordinarios de recoñecemento profesional horizontal que se poidan desenvolver, serán de aplicación, por unha soa vez, aos/ás empregados/as contemplados/as no seu eido de aplicación.4. Estrutura da carreira horizontal. O modelo de carreira horizontal vixente en cada momento no Concello de Teo deberá articular un sistema de grados, categorías, chanzos ou conceptos análogos de ascenso, aos cales se vinculará unha remuneración económica. Polo que respecta aos ascensos, estes deberán realizarse, con carácter xeral, de maneira consecutiva, salvo aqueles supostos excepcionais en que se prevea outra posibilidade. A carreira horizontal non terá efectos xerárquicos nin funcionais. O empregado público continuará desempeñando as súas funcións no seu posto de traballo.5. Carreira horizontal e promoción profesional. Dado que a carreira horizontal se vincula ao posto de traballo desempeñado, é preciso contemplar un sistema que permita conxugar o progreso nesta carreira coa promoción interna tanto horizontal como vertical, nunha dobre vertente; dun lado, a valoración, dentro dos requisitos, e incluso experiencia, que as tarefas desenvolvidas poidan significar, dos servizos prestados en postos de traballo de distinto ou igual subgrupo, ou no seu caso grupo, de non existir aquel, a efectos de acceder a grao no posto efectivamente ocupado, e doutro, o recoñecemento destes servizos a efectos do recoñecemento da carreira profesional, cando se realiza algún tipo de promoción. A tal efecto, tamén se deberán considerar as posibles asimilacións funcionais que puidesen definirse, no marco da negociación colectiva, entre postos reservados a persoal laboral e funcionario. En calquera caso, todos estes aspectos deberán ser obxecto de concreción no marco da negociación colectiva 6. Acceso ao sistema. Requisitos. Para acceder ao sistema de carreira horizontal vixente en cada momento deberanse cumprir os seguintes requisitos xerais; a) Estar en situación de activo ou asimilado. b) Acreditar os méritos ou requisitos esixidos c) Presentar a solicitude de recoñecemento en tempo e forma. d) Superar con éxito o proceso de avaliación de desempeño definido para cada grao ou concepto análogo.7. Grao persoal. Todo/a empregado/a do Concello de Teo posúe un grao persoal correspondente a un dos niveis nos que se clasifican os postos de traballo que figuran na relación de postos ou instrumento organizativo similar. a) O grao de persoal adquírese polo desempeño dun ou mais postos do nivel correspondente durante dous anos continuados ou durante tres con interrupción. Se durante o tempo en que o empregado desempeña un posto se modificase o nivel deste, o tempo de desempeño computarase no nivel máis alto co que tal posto estivese clasificado. Malia o disposto no parágrafo anterior, os/as empregados/as que obteñan un posto de traballo superior, en dous niveis, ao correspondente ao seu grao persoal consolidarán cada dous anos de servizos continuados no grao superior en dous niveis ao grao que posuísen, sen que en ningún caso poidan superar o correspondente ao do posto desempeñado. b) Os/as empregados/as principiarán a consolidar o grao correspondente ao nivel de complemento de destino do primeiro posto a que sexan adscritos, de forma provisional ou definitiva, trala superación dos procesos de selección. c) Os/as empregados/as terán dereito, calquera que sexa o posto de traballo que desempeñen, a percibir polo menos o complemento de destino dos postos de nivel correspondente ao seu grao persoal. Non obstante, a percepción do complemento específico será a correspondente ao posto realmente desempeñado. d) O persoal que cese nun posto de traballo sen obter outro polos sistemas regrados de provisión quedarán a dispor da Alcaldía, que lles atribuirá o desempeño dun posto provisional correspondente ao seu corpo ou escala, ou categoría no seu caso, sen que sexa inferior en mais de dous niveis ao do seu grao persoal, en tanto non obteña outro posto con carácter definitivo, con efectos do día seguinte á data de cesamento. e) O tempo de permanencia en situación de servizos especiais será computado, para efectos de consolidación de grao persoal, como prestado no último posto desempeñado en situación de servizo activo ou no que posteriormente se obtivese por concurso. f) Os graos superiores dos corpos ou escalas, ou categorías, no seu caso, poderán coincidir cos inferiores no corpo, escala ou categoría inmediatamente superior. g) A adquisición e cambio de graos inscribiranse no rexistro de persoal logo do recoñecemento por parte do órgano competente. h) A adquisición de graos superiores tamén se poderá derivar da superación de cursos e programas formativos, así como do cumprimento doutros requisitos obxectivos que estean previstos dentro do modelo de carreira profesional horizontal vixente en cada momento para o persoal do Concello de Teo. Artigo 85. Carreira vertical. A carreira vertical consiste no ascenso na estrutura de postos de traballo a través dos sistemas de provisión vixentes en cada momento. Con tal fin, o Concello de Teo deberá facilitar, mediante a elaboración da relación de postos ou documento organizativo similar, a posibilidade da progresión profesional vertical na estrutura de postos existentes. A carreira profesional vertical deberá realizarse conforme aos procedementos de provisión de postos vixentes para o persoal do Concello de Teo e regulados pola normativa de referencia aplicable en cada momento. Artigo 86. Promoción interna. A promoción interna consiste no ascenso dende un corpo, escala ou categoría dun grupo ou subgrupo profesional a outro superior (promoción interna vertical) ou dentro do mesmo grupo ou subgrupo (promoción interna horizontal) As condicións e alcance do exercicio do dereito á promoción interna do persoal municipal negociaranse, cada ano, no seo da mesa xeral de negociación do persoal do Concello de Teo, e con anterioridade á aprobación do cadro de persoal orzamentario, en función das necesidades de persoal e as vacantes a cubrir en cada oferta de emprego, respectando, en calquera caso, os criterios xerais establecidos no presente texto e na normativa de referencia aplicable en cada momento.1. Promoción interna vertical. Para poder participar nestes procesos os/as empregados/as municipais deberán posuír a titulación esixida para o ingreso á praza á que se opta, ter unha antigüidade de polo menos dous anos no grupo, categoría, corpo ou escala a que pertenzan, así como reunir os restantes requisitos esixidos. A promoción interna realizarase mediante procesos selectivos que garantan os principios constitucionais de igualdade, mérito e capacidade, así como os establecidos, segundo a normativa vixente, para o persoal funcionario da Administración Local de Galicia. Reservarase un mínimo dun 25% das prazas vacantes existentes nas ofertas de emprego público para persoal pertencente a corpos, escalas ou categorías do grupo inmediatamente inferior que, posuíndo a titulación esixida, si é o caso, e os demais requisitos inherentes á vacante que se vai cubrir, prestasen servizos efectivos durante polo menos dous anos no corpo, escala ou categoría de pertenza. As devanditas convocatorias deberán respectar, en todo caso, os principios de igualdade, mérito e capacidade, e poderán levarse a cabo en procesos separados dos de ingreso cando, por conveniencia da planificación xeral dos recursos humanos, así sexa determinado. Para o acceso por promoción interna ás prazas do grupo A esixirase estar en posesión do título universitario de Grao. Naqueles supostos nos que a Lei esixa outro título universitario será este o que se teña en conta. Os empregados do subgrupo C1 que reúnan a titulación esixida poderán promocionar ao grupo A sen necesidade de pasar polo novo grupo B, coas condicións e requisitos establecidos neste texto e na normativa de aplicación para o persoal funcionario de Administración Local de Galicia. Para o acceso por promoción interna a prazas do grupo B esixirase estar en posesión do título de técnico superior. Poderá participar nos procesos de promoción a prazas do grupo C1 o persoal municipal que, carecendo da titulación esixida, acredite unha antigüidade mínima de dez anos no grupo C2, ou ben teña unha antigüidade mínima de cinco anos e supere os cursos de formación que se determinen. Poderá participar nos procesos de promoción a prazas do grupo C2 o persoal municipal que, carecendo da titulación esixida, acredite unha antigüidade mínima de dez anos no grupo C3, ou ben teña unha antigüidade mínima de cinco anos e supere os cursos de formación que se determinen. As prazas reservadas a promoción interna que non se cubran por este procedemento acumularanse ás de cobertura libre.2. Promoción interna horizontal. Os/as empregados/as municipais poderán acceder a outras categorías, corpos ou escalas encadradas no mesmo grupo que teñan asignadas funcións substancialmente coincidentes no seu contido profesional e no seu nivel técnico, sempre que estean na posesión da titulación esixida en cada caso e cumpran cos restantes requisitos establecidos a tal efecto. En calquera caso, as categorías, corpos ou escalas ás que se poderá acceder mediante este procedemento serán obxecto de negociación colectiva no marco da mesa xeral de negociación do persoal do Concello de Teo. A superación efectiva dos procesos de promoción horizontal estará supeditada ao cumprimento dos requisitos establecidos para cada praza e caso concreto, que deberán ser obxecto de concreción no marco da negociación colectiva. En calquera caso, entre os requisitos a superar deberanse incluír, obrigadamente: – A posesión da titulación requerida para o desempeño profesional das prazas e categorías respecto das que se realiza a promoción interna. Nas bases reguladoras de cada proceso de promoción horizontal poderanse establecer as excepcionalidades que se consideren oportunas, determinando os criterios profesionais a acreditar en ausencia das titulacións requeridas. – A experiencia profesional requerida. Nas bases reguladoras de cada proceso de promoción horizontal poderanse establecer as excepcionalidades que se consideren oportunas, determinando os criterios profesionais a acreditar en ausencia da experiencia requerida.3. Promoción interna cruzada. No seo da mesa xeral de negociación do persoal do Concello de Teo determinaranse os corpos e escalas de funcionarios aos que poderá acceder o persoal laboral dos grupos e categorías profesionais equivalentes ao Grupo de titulación correspondente ao corpo ou escala a que se pretenda acceder, sempre que desempeñen funcións substancialmente coincidentes ou análogas no seu contido profesional e no seu nivel técnico, se deriven avantaxes para a xestión dos servizos, se encontren en posesión da titulación académica requirida e superen as correspondentes probas selectivas. SECCIÓN 2.ª. A AVALIACIÓN DO DESEMPEÑO Artigo 87. Concepto e alcance.1. O Concello de Teo comprométese a desenvolver sistemas que permitan a avaliación do desempeño dos seu persoal.2. A avaliación do desempeño é o instrumento a través do que se acredita o compromiso dos/das empregados/as municipais na mellora dos servizos públicos e na consecución dos obxectivos da administración municipal, e mediante o cal se mide e se valora a conducta profesional e o rendemento ou logro dos resultados.3. Os sistemas de avaliación do desempeño no Concello de Teo rexeranse por criterios de transparencia, obxectividade, imparcialidade e non discriminación, e aplicaranse sen menoscabo dos dereitos dos/as empregados/as municipais. A avaliación do desempeño realizarase de forma que non exista diferenza nin discriminación algunha por razón do réxime xurídico dos empregados. (Funcionarios, Laborais). 4. Os procesos de avaliación poderán ter efectos sobre a percepción do complemento da produtividade, o desenvolvemento da carreira profesional, a formación e a provisión dos postos de traballo, conforme ao criterios e condicións vixentes en cada un destes eidos para o persoal do Concello de Teo.5. Con independencia do sistema xeral de avaliación vixente no Concello de Teo, poderán acordarse procesos específicos en determinados servizos municipais ou grupos profesionais que pola súa singularidade aconsellen un tratamento propio. Artigo 88. Comisión técnica de avaliación. Crearase unha comisión técnica de avaliación de carácter paritaria, integrada por representantes dos empregados e da Administración, todos eles con voz e voto, podendo formar parte da devandita comisión profesionais externos con experiencia en recursos humanos, con voz pero sen voto A comisión de avaliación terá atribuídas as funcións de fixar, revisar e facer público, con carácter anual, e previamente ao inicio do procesos de avaliación, os criterios e baremos a utilizar para a avaliación, que serán sometidos á aprobación da mesa xeral de negociación do persoal do Concello de Teo. Así mesmo, este órgano tamén será o encargado de elaborar unha proposta de normas reguladoras do procedemento de xestión e tramitación dos expedientes de avaliación do desempeño, que, en todo caso, deberá ser ratificada pola mesa xeral de negociación do persoal do Concello de Teo. A comisión, á vista dos resultados das primeiras avaliacións realizadas, poderá propoñer modificacións no procedemento para axustalo a unha mellora no funcionamento dos servizos municipais. CAPÍTULO XVI. SISTEMA RETRIBUTIVO SECCIÓN 1.ª. A ESTRUTURA RETRIBUTIVA Artigo 89. Sistema retributivo.1. A estrutura retributiva do persoal laboral do Concello de Teo será a mesma que a establecida para os funcionarios ao servizo da Administración Local de Galicia e do Concello de Teo en cada momento.2. Con este obxectivo, o Concello de Teo comprométese á elaboración dunha relación de postos de traballo, ou instrumento similar de ordenación de recursos humanos, que permita a fixación dunha estrutura de postos e das retribucións vinculadas aos mesmos.3. En tanto non se teña elaborado a RPT, ou instrumento organizativo similar, o sistema retributivo aplicable ao persoal laboral do Concello de Teo será o que se establece no presente convenio. Este sistema basearase na percepción de retribucións básicas, vinculadas ao grupo profesional de pertenza, e complementarias, vinculadas á categoría profesional correspondente. A suma de retribucións básicas e complementarias constituirán o salario base a percibir por cada traballador/a. A tales efectos tomarase como referencia o sistema de clasificación profesional establecido no presente convenio 4. As retribucións básicas serán percibidas cos mesmos criterios e nas mesmas contías que as establecidas para o persoal funcionario da Administración Local de Galicia.5. Para a determinación das retribucións complementarias propias de cada categoría utilizarase unha táboa de valoración das súas características laborais, incluída no anexo II do presente convenio, que deberá ser obxecto de revisión cando se produzan variacións en circunstancias e condicións laborais que poidan afectar á devandita valoración. Con independencia destas modificacións puntuais, deberá procederse a unha revisión periódica desta táboa de valoración, a realizar con motivo do proceso negociador que se abra no momento da finalización da vixencia do presente convenio colectivo.6. As contías retributivas aplicables coa entrada en vigor do sistema retributivo regulado no presente convenio, que aparecen recollidas no anexo III, deberán respectar os dereitos económicos adquiridos con anterioridade polos/polas traballadores/as, entendendo isto como o mantemento do total salarial consolidado con anterioridade. Artigo 90. Estrutura retributiva. A estrutura retributiva consta de retribucións básicas e complementarias a) Retribucións básicas: a).1. O soldo, que se asigna en función da pertenza a cada subgrupo, ou grupo de clasificación profesional, cando este non teña subgrupo, en que se organizan as categorías profesionais. a).2. Os trienios, consistentes nunha cantidade igual para cada subgrupo, ou grupo de clasificación profesional, cando este non teña subgrupo, por cada tres anos de servizo na categoría profesional correspondente. Para estes efectos computaranse a totalidade dos servizos prestados mediante relación laboral ou estatutaria en calquera Administración Pública. No caso de que o traballador preste os seus servizos sucesivamente en diferentes categorías de distinto grupo, terá dereito a seguir percibindo os trienios devengados en grupos anteriores. O cómputo da fracción para completar un trienio no grupo dende o que se promociona se valorará a favor do grupo superior acadado. a).3. As pagas extraordinarias, que serán dúas ao ano, por un importe mínimo, cada unha delas, dunha mensualidade do soldo, trienios e as retribucións complementarias de destino e específico. b) Retribucións complementarias: b).1. O complemento de destino correspondente ao nivel da categoría profesional que se desempeñe, que estará recollido na táboa de valoración de categorías, e será igual para todas as categorías do mesmo nivel. b).2. O complemento específico destinado a retribuír as condicións particulares nas que se desenvolve o traballo. En ningún caso poderá asignarse máis dun complemento específico a cada categoría. A súa contía estará determinada pola táboa de valoración de categorías. b).3. O complemento de produtividade destinado a retribuír o especial rendemento, a actividade extraordinaria e o interese ou iniciativa con que o/a traballador/a desempeñe o seu traballo. O límite global da súa contía será fixado nos orzamentos anuais. A súa asignación, que corresponderá á Alcaldía, realizarase conforme criterios obxectivo de reparto e asignación individualizada. Os devanditos criterios serán obxecto de negociación coa representación dos traballadores e posterior aprobación por parte do Pleno. As cantidades que perciba cada empregado/a serán públicas. Tras a entrada en vigor do presente convenio, as partes asinantes do mesmo se comprometen a iniciar, coa maior brevidade posible, un proceso de negociación dos criterios de regulación e reparto do Complemento de Produtividade. b).4. As gratificacións por servizos extraordinarios fóra da xornada laboral, que non poderán ser, en ningún caso, fixas na contía, nin periódicas na súa percepción. c) Retribución diferida. O Concello poderá destinar cantidades da masa salarial que fixe nos orzamentos, ata a porcentaxe máxima establecida anualmente na Lei de Presupostos Xerais do Estado, logo da negociación colectiva, para o finanzamento de plans de pensións ou contratos de seguro colectivos con cobertura de continxencias de xubilacións, e cuxas cantidades terán a consideración de retribución diferida. d) Indemnización por razón de servizo. Os/as empregados/as percibirán tamén as correspondentes indemnizacións por razón do servizo. Artigo 91. Indemnización por razón de servizo. A regulación do seu alcance e contidos correspóndese co definido no Decreto 462/2002, de 24 de maio, e demais normas que o desenvolven e actualizan as súas contías. Artigo 92. Indemnización especial. Defínese como tal a compensación que corresponde ao/á empregado/a polos danos, perdas ou gastos extraordinarios que se produzan por razón ou como consecuencia dos servizos encomendados. Excepcionalmente, o Concello poderá aboar unha indemnización especial polos danos, perdas ou gastos extraordinarios derivados de sinistro ou catástrofe que afecte aos/ás empregados/as municipais, de xeito individual ou colectivamente. A avaliación da contía corresponderá a Alcaldía ou, no seu, á Xunta de Goberno Local, logo de examinar tanto o ditame pericial oportuno como o informe da representación sindical. Artigo 93. Gratificación especial. O persoal que por necesidades do servizo se vexa obrigado a traballa-las noites dos días 24 e 31 de Nadal, será compensado cunha gratificación especial equivalente ao dobre da compensación ordinaria que correspondería polo traballo realizado, que tería consideración de nocturno e festivo. Artigo 94. Servizos extraordinarios. No suposto excepcional de que, de conformidade co previsto no presente convenio, os servizos extraordinarios realizados fóra da xornada laboral sexan remuneradas economicamente, seguiranse os seguintes criterios: a) Con carácter xeral, cada hora extraordinaria traballada será retribuída co valor dunha hora ordinaria de traballo. b) As horas extraordinarias traballadas en horario nocturno, en domingos ou en festivos retribuiranse co valor dunha hora ordinaria de traballo incrementada no 50%. c) As horas extraordinarias traballadas en horario nocturno de domingos ou festivos retribuiranse co valor dunha hora ordinaria de traballo incrementada nun 100%. A tales efectos, o valor da hora ordinaria de traballo calcularase dividindo as retribucións totais anuais (excluíndo produtividade e antigüidade) entre a xornada de traballo anual. Artigo 95. Retribucións en situacións de Incapacidade laboral. O Concello completará as percepcións dos/das empregados/as durante a situación de baixa por I. T. ata o 100%. Artigo 96. Actualización das contías das retribución. As retribucións do persoal experimentarán o incremento que a Lei de Presupostos Xerais do Estado fixe para o persoal ao servizo das administracións Públicas. Artigo 97. Nómina. Tódalas percepcións do persoal realizaranse a través da nómina, establecéndose a prohibición de facelo doutro xeito. O cobro da nómina deberá poder efectuarse antes do último día do mes, podendo derivarse responsabilidades noutro caso. A nómina, que se deriva do libro de rexistro de persoal, deberá conter tódolos datos persoais precisos e os conceptos retributivos detallados en concreto, sempre de xeito claro, o importe bruto, as deducións e o importe líquido, procurando a maior transparencia e claridade posibles. Artigo 98. Contía das retribucións.1. As retribucións básicas dos/das traballadores/as do Concello devengaranse, cada ano, na contía e coa periodicidade previstas, para os funcionarios da Administración Local de Galicia, na correspondente Lai de Presupostos Xerais do Estado.2. O complemento de destino dos/das traballadores/as do Concello devengarase cada ano na contía e coa periodicidade previstas na correspondente Lei de presupostos xerais do Estado, conforme ao nivel asignado a cada categoría profesional ou, no seu caso, ao grado persoal consolidado correspondente a cada empregado/a. O nivel correspondente a cada categoría será o determinado pola táboa de valoración das categorías vixente en cada momento e que sexa aplicable ao persoal incluído no eido de aplicación do presente convenio.3. As contías do complemento específico determinaranse na táboa de valoración de categorías que estea vixente en cada momento e sexa aplicable ao persoal incluído no eido de aplicación do presente convenio. SECCIÓN 2.ª. A COMPENSACIÓN DO TRABALLO EN PERÍODO FESTIVO E NOCTURNO, CON DISTORSIÓN HORARIA, CON XORNADA PARTIDA E CON XORNADA IRREGULAR Artigo 99. Horario nocturno e festivo.1. Entenderase por traballo en período nocturno o efectuado entre as 10 da noite (22.00 p. m) e as 8 da mañá (8.00 a. m.). 2. Entenderase por traballo en período festivo o realizado no tempo que medie entre as 22 horas do venres e véspera de festivo e as 22 horas de cada domingo ou festivo.3. As horas que se realicen en horario nocturno ou festivo compensaranse mediante a súa retribución específica ou mediante a reducción de xornada correspondente, a elección do/da empregado/a. En calquera caso, a compensación en tempo de traballo tan só será posible en caso de que o servizo o permita, non debendo resultar prexudicada a prestación do mesmo (neste caso, a compensación será de tipo retributivo). Artigo 100. Compensación do traballo en nocturno e festivo. Para a compensación deste tipo de traballo, serán de aplicación os seguintes criterios: – Para a compensación, en tempo libre, do traballo realizado en período nocturno, terase dereito a un descanso equivalente ao 50% da cada hora traballada nestas circunstancias. Para os casos en que se deba proceder á compensación económica, cada hora realizada en período nocturno será retribuída cun incremento do 50% sobre valor da hora de traballo ordinaria fixada para este suposto. – Para a compensación, en tempo libre, do traballo realizado en período festivo, terase dereito a un descanso equivalente ao 50% da cada hora traballada nestas circunstancias. Para os casos en que se deba proceder á compensación económica, cada hora realizada en período festivo será retribuída cun incremento do 50% do valor da hora de traballo ordinaria fixada para este suposto. – A compensación horaria por traballos nocturnos e festivos será acumulable. – O valor da hora de traballo ordinaria, aplicable para o cálculo destas compensacións, será o resultado de dividir a suma das retribucións básicas anuais totais de cada categoría (excluído o concepto de antigüidade) e o complemento de destino anual entre a xornada anual de traballo. Artigo 101. Definición e compensación da distorsión horaria.1. Xunto coas compensacións por traballo en festivo e nocturno, os/as traballadores/as que, pola natureza das súas funcións, se deban organizar en quendas variables, alternando traballo en horario de mañá e tarde, recibirán unha retribución de 30 euros mensuais, en concepto de distorsión horaria. Este concepto será incrementado nun 50% cando a alternancia de quendas sexa de mañá, tarde e noite.2. Deberase garantir, dentro das posibilidades organizativas e de efectivos, que a distribución destas quendas se faga dun xeito equitativo entre a totalidade do persoal de cada servizo 3. Esta compensación manterase como complemento durante os procesos de incapacidade temporal.4. A aplicación deste sistema compensatorio deberá depender, ineludiblemente, da prestación efectiva de servizos. Deste xeito, para a percepción das compensacións fixadas, deberá acreditarse a realización efectiva de horas de traballo baixo as circunstancias reguladas no presente artigo.5. En calquera caso, a compensación económica mensual, en concepto de distorsión horaria, será igual para todos/as os/as empregados/as, con independencia do número de horas cuantificadas, coa única esixencia de que se poida acreditar un desempeño laboral ordinario con alternancia de quendas. Artigo 102. Compensación por xornada partida. O traballo en xornada partida compensarase ordinariamente mediante a reducción da xornada semanal ordinaria nunha hora por cada día en que se dean estas circunstancias. Dita compensación se realizará, preferentemente, no mesmo día ou días nos que se realice a xornada partida, sempre que sexa compatible coas necesidades do servizo. Artigo 103. Compensación por traballo en xornada irregular. O persoal que, pola natureza da súa actividade, realice unha xornada irregular, segundo o establecido no presente convenio, percibirá unha compensación económica consistente en 185 euros mensuais. Artigo 104. Tramitación e xestión das compensacións.1. A efectos de garantir unha compensación obxectiva e correcta dos servizos prestados, os xefes do servizos correspondentes responsabilizaranse da contabilización e certificación dos mesmos, garantindo a súa veracidade, e encargándose da súa remisión ao departamento de persoal.2. A tramitación das compensacións correspondentes, ben sexa en horas ou en retribución económica, correrá a cargo do departamento de persoal, que deberá asumir a súa contabilidade e rexistro, así como a supervisión da veracidade dos datos subministrados.3. Unha vez realizada esta tramitación administrativa, será o departamento responsable da xestión de nóminas o que deba facer efectivo os pagos correspondentes, incorporados nas retribucións mensuais ordinarias.4. O pago das cantidades resultantes farase a mes vencido, xunto coa nómina correspondente 5. A compensación económica da nocturnidade, festividade, distorsión horaria, xornada partida e xornada irregular realizarase con cargo á produtividade. A tal efecto, dentro do conxunto de criterios de reparto deste complemento, deberá figurar, obrigatoriamente, o sistema de compensación de nocturnidade, festividade, distorsión horaria e xornada irregular definido no presente artigo, con independencia daqueles outros que poidan ser fixados no marco da negociación colectiva e que pretendan valorar outros aspectos do desempeño laboral.6. As distintas compensacións establecidas para as diversas modalidades de traballo en período nocturno, festivo, con distorsión horaria, en xornada irregular e en xornada partida serán compatibles e, consecuentemente, acumulables.7. O persoal sometido ao réxime de especial dedicación non poderá percibir gratificacións por servizos extraordinarios ata acreditar o cumprimento das horas anuais adicionais establecidas no presente convenio, nin percibir compensación adicional ningunha por traballo en período nocturno, festivo, con distorsión horaria, en xornada irregular ou en xornada partida. Artigo 105. Vixencia e revisión do sistema de compensación. A aplicación do sistema de compensación da nocturnidade, festividade, distorsión horaria, xornada partida e xornada irregular, terá carácter transitorio e revisable, deixando de ter efecto no momento en que estas circunstancias sexan obxecto de inclusión económica no marco da RPT, ou instrumento similar, ou no caso de que se fixe outro sistema específico aplicable. CAPÍTULO XVII. ACCIÓN SOCIAL E OUTROS DEREITOS Artigo 106. Fondo de Acción Social.1. O Concello dotará anualmente, no seu orzamento, unha partida ou fondo para o financiamento de gastos de natureza social e sanitaria do todo o seu persoal. Esta dotación da partida ascenderá ao 1% da masa salarial conxunta do persoal ao servizo do Concello de Teo (tanto persoal laboral como funcionario e eventual). A dotación desta partida negociarase anualmente na mesa xeral de negociación do persoal do Concello de Teo.2. A xestión e a asignación individualizada do importe desta partida realizarase de conformidade co Regulamento de Acción Social que deberá ser aprobado polo Pleno, previa negociación na mexa xeral de negociación do persoal do Concello.3. Esta partida destinarase ao financiamento ou subvención daqueles conceptos e supostos que se determinen no Regulamento de Acción Social Artigo 107. Anticipos.1. O Concello determinará nas normas de xestión dos orzamentos anuais unha contía máxima, sobre a masa salarial anual, para a concesión de anticipos ao persoal, cos seguintes criterios: i) Os/as empregados/as municipais terán dereito a percibir anticipadamente ata o 90% das súas retribucións mensuais brutas, que se descontará automaticamente na nómina do mes en que se conceda. j) Os/as empregados/as municipais terán dereito a percibir anticipadamente o importe das súas retribucións de dúas mensualidades, que se reintegrarán sen xuro no prazo máximo de 14 meses.2. A súa devolución realizarase mediante deducción en cada nómina mensual. Por pedimento do/a interesado/a, os anticipos poderán amortizarse en prazos inferiores aos establecidos ou mediante entrega de contías a tanto alzado 3. A concesión dos distintos tipos de anticipos que se establecen serán compatibles entre si. Porén, a concesión simultánea de anticipos previstos no presente artigo obriga aos beneficiarios á amortización simultánea e individualizada de cada un deles.4. Será requisito imprescindible, para poder solicitar o anticipo salarial, que o/a traballador/a se atope incluído na nómina de haberes, polo menos, desde o mes anterior á formalización da solicitude, que a súa vinculación co Concello teña, de principio, unha duración superior ao período de devolución do anticipo e que non teña outro anticipo sen cancelar.5. No suposto de que o/a traballador/a a quen se lle outorgou un anticipo causara baixa no seu posto de traballo, como consecuencia da extinción da súa relación laboral, concesión de calquera tipo de excedencia, permiso sen soldo ou suspensión da relación laboral, con excepción da dimanante de incapacidade temporal ou maternidade na muller traballadora, deberá reintegrar as cantidades non devoltas dentro do mesmo mes en que se produza a mencionada baixa. Artigo 108. Asistencia xurídica e responsabilidade civil.1. O Concello garantirá a prestación de asistencia xurídica a todo o persoal que a precise por razón de conflitos con terceiros derivados da prestación do servizo.2. Así mesmo, o Concello asumirá as posibles responsabilidades civís que puidesen derivarse da prestación do servizo dos/das empregados/as municipais, agás nos casos de neglixencia debidamente probada. Para estes efectos, o Concello poderá subscribir unha póliza de seguro que garanta unha cobertura adecuada por este concepto. Artigo 109. Seguro de accidentes. O Concello concertará unha póliza de seguro colectivo de accidentes para os/as traballadores/as municipais, que cubra os riscos de morte e invalidez, garantindo, cando menos, os seguintes capitais: a) Morte por accidente: 30.000 euros. b) Invalidez total: 30.000 euros. c) Invalidez parcial: segundo baremos. O incumprimento do disposto no presente artigo suporá a obriga do Concello de asumir subsidiaria e directamente as indemnizacións establecidas en cada caso. Artigo 110. Segunda actividade.1. A segunda actividade é unha situación administrativa especial que ten por obxecto fundamental garantir unha adecuada aptitude psicofísica dos/das traballadores/as mentres permanezan en activo, asegurando a eficacia no servizo.2. Na situación de segunda actividade permanecerase ata o pase á xubilación ou a outra situación, que non poderá ser a de servizo activo, agás no caso de que a causa de pase á situación de segunda actividade fose a insuficiencia das aptitudes psicofísicas e a mesma teña desaparecido, suposto no que o/a traballador/a deberá reintegrarse ao seu posto de orixe.3. En función da dispoñibilidade de persoal e das necesidades orgánicas e funcionais do Concello, os/as traballadores/as que pasen á situación de segunda actividade poderán ocupar aqueles postos de traballo que o Concello sinale na relación de postos de traballo, previa negociación.4. As causas polas que se poderá pasar a segunda actividade son as seguintes: a) No caso dos membros da Policía Local, servizos de protección civil e extinción de incendios, conforme aos criterios estipulados pola normativa de referencia de cada un destes colectivos. En todo caso, en ausencia de normativa específica, será de aplicación o establecido para a segunda actividade do persoal da Policía Local de Galicia. b) Por insuficiencia das aptitudes psico-físicas, cando o/a traballador/a estea incapacitado para o exercicio da súa función habitual, sempre que non sexa causa de xubilación anticipada por incapacidade permanente. Neste caso, o pase a segunda actividade requirirá do exame da corresponde comisión de valoración de incapacidades ou tribunal médico.5. Durante o pase a segunda actividade, o/a traballador/a que ocupe destino percibirá as retribucións que viña percibindo no momento do seu paso á situación de segunda actividade, ademais das específicas inherentes ao posto de traballo que desempeñe e, se procede, o complemento de produtividade. Artigo 111. Xubilación.1. A xubilación do persoal municipal poderá ser: a) Voluntaria, a solicitude do/a interesado/a. b) Forzosa, ao cumprir a idade legalmente establecida. c) Pola declaración de incapacidade permanente para ou exercicio das funcións propias da súa categoría profesional, ou polo recoñecemento dunha pensión de incapacidade permanente absoluta ou, incapacidade permanente total, en relación co exercicio das funcións da súa categoría. d) Parcial. De acordo co establecido nos apartados 2 e 4.2. Procederá a xubilación voluntaria, a solicitude do interesado, sempre que o/a traballador/a reúna os requisitos e condicións establecidos no Réxime Xeral da Seguridade Social que lle sexa aplicable 3. A xubilación forzosa declararase de oficio ao cumprir o/a traballador/a os sesenta e cinco anos de idade. Non obstante, e de conformidade cos termos establecidos ao respecto pola normativa de aplicación, os/as empregados/as poderán solicitar a prolongación no servizo activo, como máximo, ata os setenta anos. A solicitude de prolongación deberá ser resolta, de forma motivada, por parte do Concello 4. Procederá a xubilación parcial, a solicitude do interesado, sempre que o/a traballador/a reúna os requisitos e condicións establecidos no Réxime Xeral da Seguridade Social que lle sexa aplicable Artigo 112. Xubilación parcial. Nos casos en que os/as empregados/as interesados/as cumpran cos requisitos e condicións xerais establecidos no Réxime de Seguridade Social aplicable, poderán acceder a xubilación parcial nos seguintes termos: a) O/a empregado/a concertará co Concello un contrato a tempo parcial, polo que aquel reduza a súa xornada e salario entre un mínimo do 25% e o 85% de máximo. Estas porcentaxes entenderanse referidas a unha xornada de traballo dun empregado a tempo completo comparable. O contrato a tempo parcial do/da empregado/a que se xubila formalizarase por escrito en modelo oficial, no que figurará os elementos propios do contrato nesta modalidade, así como a xornada realizada con anterioridade e a resultante da reducción de xornada, e as características do posto de traballo a desempeñar polo relevo. O contrato a tempo parcial non suporá perda de dereitos adquiridos e da antigüidade do traballador. b) Se o traballador/a accede a esta xubilación parcial con menos de 65 anos de idade sen que, a tales efectos, se teñan en conta as bonificacións ou anticipacións de idade de xubilación correspondentes, a empresa concertará simultaneamente un contrato de relevo, con un/unha desempregada ou empregado/a con contrato de duración determinada no Concello, cuxo obxecto será substituír a xornada de traballo deixada de prestar polo/pola traballador/a que accede a esta situación. O posto de traballo de relevo poderá ser o mesmo ou similar, entendendo por tal o desempeño de tarefas do mesmo subgrupo, ou grupo de non existir este, ou categoría equivalente. Terá unha duración igual ao tempo que falte para a xubilación do/da empregado/da substituído/a, e será prorrogable, por períodos anuais, se este permanece despois da idade de xubilación ata que esta se produza. Artigo 113. Xubilación anticipada. Incentivos por xubilación.1. Co fin de favorecer o proceso de renovación de persoal incentivarase a xubilación, de xeito especial daquelas prazas declaradas a extinguir, en segunda actividade, ou naquelas circunstancias nas que as condicións psicofísicas do/da empregado/a o aconsellen.2. Os requisitos para esta incentivación serán: a) Ser empregado/a de natureza fixa no Concello e estar en situación de servizo activo. b) Non estar inmerso en causa de expediente disciplinario ou pendente de sanción. c) Cumprir os requisitos legais de dereito a percibir pensión de xubilación.3. En atención á idade, en concepto de incentivo por xubilación anticipada, abonaranse retribucións mensuais íntegras na seguinte escala: 4. O persoal terá dereito a percibir os incentivos sinalados, en caso de morte, nos supostos en que esta situación non estea cuberta por outra póliza que poida ter subscrita o Concello de Teo. Neste caso, os perceptores serán as persoas que legalmente teñan recoñecida a capacidade para a percepción das devanditas contías.5. Para garantir o pagamento dos incentivos, o Concello poderá subscribir unha cobertura de seguro colectivo, ou no seu defecto, responder directamente dos mesmos.6. As solicitudes deberán presentarse cun mes de antelación á data prevista para a xubilación, e o abono das cantidades condicionarase á baixa efectiva no cadro de persoal.7. Ós efectos de ditos premios deberán contarse a partires da data de solicitude do/da traballador/a, coa aportación da documentación precisa para a tramitación do expediente.8. Os/as empregados/as municipais poderán acumular ás vacacións anuais correspondentes ao último ano previo á data da súa xubilación un permiso retribuído de 1 día natural por cada ano de servizos prestados ao Concello. CAPÍTULO XVIII. FORMACIÓN Artigo 114. Principios xerais. O Concello recoñece como principio básico da súa política de recursos humanos o valor fundamental da formación continua, como eixo fundamental da mellora dos servizos que presta e do dereito individual á progresión profesional dos/das empregados/as municipais. A formación constitúe o instrumento esencial da adquisición de novas competencias e permite a mellora da cualificación profesional necesaria para a mellora dos obxectivos de eficiencia, eficacia e calidade, que inspiran a actuación pública, e da planificación de recursos humanos, tal como se recoñece no capítulo IX deste convenio. No aspecto individual, constituirá un elemento esencial, non só do recoñecemento na carreira profesional, se non que tamén servirá de base para a promoción nos supostos que recolle este convenio. Artigo 115. Plans de formación.1. De xeito xeral o Concello contará, como base para a política de formación, cun Plan de formación continua, ou establecerá a súa adhesión a plans agrupados que permitan acadar os fins da formación. A tal efecto deberán terse en conta as actividades que, con carácter xeral, se desenvolven noutras administracións públicas, e de xeito especial, nas da comunidade galega.2. O Plan de formación do Concello de Teo, de existir, ou no suposto da súa participación activa na elaboración doutros plans, deberá fixar, como mínimo. – Os obxectivos de carácter xeral de dito plan, así como os fixados para as diferentes areas de xestión de servizos municipais, así como o presuposto dos mesmos. – Os obxectivos, modalidade formativa, descrición, destinatarios, sistemas de selección, que respectarán o principio de igualdade, de cada acción formativa a desenvolver, incluíndo aos responsables das mesmas, sexan persoas física ou xurídicas. – O ámbito temporal do plan e os calendarios de execución das accións formativas. Artigo 116. Acceso á formación. Os/as empregados/as do Concello terán a posibilidade de acceso á formación establecida nos plans de formación municipais ou nos que estea acollido. A estes efectos disporá dun crédito de 40 horas anuais, que terán a consideración de xornada efectiva de traballo. Complementariamente, o Concello permitirá, respectando as necesidades do servizo, a asistencia do persoal a seminarios ou en encontros de profesionais. Cando o contido destas accións o aconsellen, a súa asistencia poderá imputarse como xornada de traballo e ser sufragada polo Concello. CAPÍTULO XIX. SAÚDE E SEGURIDADE Artigo 117. Criterios xerais.1. Aos efectos de prevención, seguridade e saúde laboral, será de aplicación no Concello a Lei 31/1995, de 8 de novembro, de Prevención de Riscos laborais e demais normativa vixente, ao respecto, en cada momento.2. A acción en saúde laboral debe estar dirixida á prevención e ao control dos riscos nos lugares de traballo. Artigo 118. Funcións de prevención.1. A Alcaldía designará a un ou varios/as empregados/as municipais para ocuparse da actividade de prevención de riscos profesionais. Para estes efectos será oída a representación sindical.2. As funcións dos responsables de prevención axustaranse ao disposto no artigo 31 da Lei de prevención de riscos laborais e restante normativa vixente, ao respecto, en cada momento. Artigo 119. Consulta e participación.1. O exercicio da función de participación en materia preventiva levarase a cabo a través dos delegados de persoal, conforme aos criterios establecidos na normativa de riscos laborais vixente en cada momento.2. A representación sindical terá dereito a participar nos procesos de determinación das cuestións relacionadas coa prevención de riscos laborais. Artigo 120. Comité de seguridade e saúde.1. O comité de seguridade e saúde é o órgano paritario e colexiado de participación, destinado á proposta e consulta regular e periódica dos plans, programas e á avaliación de prevención de riscos nas administracións locais.2. Constituirase un único comité de seguridade e saúde no ámbito do persoal funcionario e laboral ao servizo do Concello, que estará integrado polos delegados de prevención, ou outro persoal, designados nos ditos ámbitos, e por representantes do Concello, en número non superior ao de delegados.3. A constitución do comité de seguridade e saúde farase proporcionalmente ao número de efectivos do persoal funcionario e laboral existente.4. Nas reunións do comité poderán participar, con voz pero sen voto, os delegados sindicais e os responsables técnicos.5. O comité reunirase trimestralmente, e sempre que o solicite algunha das representacións neste.6. O comité adoptará as súas propias normas de funcionamento. Artigo 121. Delegados de prevención.1. Os delegados de prevención, ao abeiro do disposto no artigo 35.4 da Lei de prevención de riscos laborais, e restante normativa de aplicación, serán designados polos representantes do persoal.2. A designación dos delegados de prevención deberá realizarse entre os/as empregados/as municipais.3. O número de delegados de prevención que poderán ser designados no Concello axustarase á escala establecida no artigo 35.2 da Lei de prevención de riscos laborais e restante normativa de aplicación.4. O tempo utilizado polos delegados de prevención para o desempeño das funcións previstas no artigo 36 da Lei de prevención de riscos laborais, será considerado como de exercicio de funcións de representación. Os/as empregados/as designados como delegados de prevención, que non gozaran de ningún tipo de crédito horario, a partir da súa designación contarán co mesmo crédito horario que os delegados sindicais.5. Os órganos competentes proporcionarán aos delegados de prevención os medios e a formación en materia preventiva que resulten necesarios para o exercicio das súas funcións.6. A formación deberá ser facilitada pola Administración, polos seus medios, ou mediante concerto con organismos ou entidades especializadas na materia.7. O tempo dedicado á formación en materia de prevención de riscos será considerado como tempo de traballo, e o custo da súa asistencia asumido polo Concello, cando se trate de cursos programados ou autorizados polo correspondente órgano municipal e sexan de asistencia obrigada. Artigo 122. Protección da saúde.1. O Concello garantirá a correcta vixilancia da saúde de todos os/as seus/súas traballadores/as, por medio das probas e exames médicos previstos neste artigo.2. As probas e exames médicos serán acordes ás funcións que se realizan en cada categoría, diferenciándos en funcións dos riscos específicos dos respectivos postos de traballo. As probas médicas serán, por iso, específicas e repetiranse coa periodicidade suficiente para detectar posibles alteracións.3. Os exames médicos serán voluntarios, agás aqueles imprescindibles para avaliar os efectos negativos das condicións de traballo sobre a saúde, para protexer a saúde, ou se, polas características do posto de traballo, a saúde do/da traballador/a puidera constituír un perigo para si mesmo, para os demais traballadores/as ou para outras persoas.4. A periodicidade das probas será como mínimo anual, podendo ser menor se o caso o require.5. O resultado das probas terá carácter persoal e privado, polo que o seu uso e difusión suxeitarase ao previsto na normativa vixente sobre esta materia.6. As probas e exames efectuaranse, de ser posible, dentro da xornada laboral. O tempo empregado será o estritamente necesario, incluíndo o de desprazamento, e considerarase para todos os efectos como tempo efectivo de traballo no caso das probas de carácter obrigatorio. Nestes suposto os gastos de transporte correrán a cargo do Concello.7. No suposto de probas ou exames obrigatorios efectuados fóra da xornada laboral o tempo empregado nos mesmos será compensado deducíndose da súa xornada laboral. Artigo 123. Saúde pública.1. O Concello desenvolverá as accións e medidas en materia de seguridade e saúde laboral que sexan necesarias para lograr unhas condicións de traballo que non afectan a saúde dos/das traballadores/as.2. A formulación destas accións e medidas deberán estar encamiñadas a lograr unha mellora da calidade de vida e ambiente de traballo, a desenvolver obxectivos de promoción e defensa da saúde, mellora das condicións de traballo, potenciación das técnicas preventivas como medio para a eliminación de riscos na súa orixe, a participación sindical nos centros de traballo, e a dotarse dunha planificación preventiva de acordo coa Lei de prevención de riscos laborais. Os representantes dos traballadores/as participarán e velarán polo seu cumprimento en todo momento.3. As técnicas preventivas deberán tender á eliminación do risco para a saúde da persoa traballadora, desde a súa propia xeración, tanto no que afecta ás operacións que se realicen como aos elementos empregados no proceso.4. A formación en materia de saúde laboral e o adestramento profesional é un dos elementos esenciais para a mellora das condicións de traballo e seguridade: as partes asinantes do presente convenio significan a importancia da formación como elemento de prevención e comprométense, así mesmo, a realizala de forma eficiente. Artigo 124. Roupa de traballo.1. O Concello facilitará a todo o persoal ao seu servizo, de acordo co comité de empresa, a roupa de traballo e calzado profesional homologado e de uso obrigatorio. Tamén facilitará os equipos de protección individual axeitados para o desempeño das súas funcións, cando as condicións e a natureza do traballo o requiran.2. Os equipos de protección individual deberán empregarse cando os riscos non se poidan evitar ou non se poidan limitar por medios técnicos de protección colectiva ou mediante medidas, métodos ou procedementos de organización do traballo. Os equipos de protección individual repoñeranse sempre que sexa preciso.3. O Concello facilitará cada ano, naqueles postos que resulte preciso, un equipamento completo de inverno e outro de verán, que serán entregados en outubro e maio respectivamente. No caso de rotura dalgún dos elementos do equipo, este será substituído. Artigo 125. Formación dos traballadores e traballadoras.1. O Concello de Teo, directamente, ou a través dun servizo externo, impartirá aos/ás seus/súas traballadores/as a formación teórica, e práctica, suficiente e axeitada en materia preventiva, especifica dos riscos propios do seu posto de traballo ou función, tanto no momento da súa contratación como cando se produzan cambios nas súas funcións.2. Esta formación tamén será impartida cando se introduzan novas tecnoloxías ou cambios nos equipos de traballo e repetirase periodicamente, de ser necesario.3. A formación referida neste artigo impartirase sempre dentro da xornada de traballo. No caso de non ser posible, o tempo investido será descontado da mesma. Artigo 126. Plan de prevención de riscos laborais.1. O Concello de Teo elaborará e aprobará un plan de prevención de riscos laborais, segundo o establecido no artigo 16 da Lei de prevención de riscos laborais e restante normativa de aplicación.2. O dito plan incluirá en todo caso: – A política de seguridade e saúde laboral do Concello. – Os responsables da organización da prevención de riscos laborais. – As funcións dos responsables da organización da prevención de riscos laborais. – Plans de emerxencias. – Avaliacións de risco. Procedementos de realización, aprobación e establecemento de medidas correctoras. – Actuacións no caso de accidentes laborais. – Formación e sensibilización do persoal do Concello en materia de prevención de riscos laborais. – Revisión periódica do propio plan. DISPOSICIÓNS ADICIONAIS Disposición adicional primeira. Revisión de condicións de traballo. As disposicións previstas no presente convenio en relación co réxime retributivo, carreira profesional, promoción interna, provisión de postos de traballo e avaliación do desempeño do persoal municipal serán revisadas para adaptalas ao que, para estes efectos, estableza a Lei da Función Pública Galega, en desenvolvemento da Lei 7/2007, de 12 de abril, do Estatuto Básico do Empregado Público. Disposición adicional segunda. Consolidación do emprego temporal. O Concello poderá realizar convocatorias extraordinarias para a consolidación de prazas ou postos de carácter estrutural, que se atopen dotadas orzamentariamente, e que estean a ser desempeñadas por persoal temporal e interino con anterioridade ao 1 de xaneiro de 2005. Os criterios xerais aplicables ao desenvolvemento destes procesos, que, en todo caso, deberán adaptarse ao establecido na normativa de aplicación, serán obxecto da oportuna negociación coa representación dos/das traballadores/as Os procesos de consolidación de emprego se regularán en base aos seguintes criterios básicos: a) De non dispor de instrumentos de ordenación de recursos humanos, o Concello comprométese a elaborar e aprobar no prazo máis breve posíbel unha relación de postos de traballo ou instrumento organizativo similar, no que se garantirá a participación do persoal, e que servirá de referencia para determinar os postos estruturais. b) Son procesos extraordinarios que só poderán ser desenvolvidos coa finalidade, características e alcance establecidos neste convenio e na normativa de aplicación. c) Os procesos garantirán os principios de igualdade, mérito, capacidade e publicidade. d) O contido das probas relacionarase coas tarefas e funcións habituais a desenvolver nos postos ou prazas obxecto de consolidación. e) Os procesos selectivos terán carácter aberto e garantirán a libre concurrencia, sen prexuízo do establecido para a promoción interna e das medidas de discriminación positiva previstas neste convenio e a normativa de aplicación. f) Na fase de concurso poderá valorarase, entre outros méritos, o tempo de traballo prestado nas administracións públicas e a experiencia nos postos ou prazas obxecto de convocatoria. En calquera caso, a valoración de méritos, que só se aplicará aos aspirantes que superasen a fase de oposición, só poderá outorgar unha puntuación proporcionada que non determinará, por sí mesma, o resultado do proceso selectivo. g) Procurarase facilitar ao persoal, dentro dos plans de formación, ou a través de plans específicos, formación axeitada para a superación dos procesos de consolidación. Sen prexuízo da clasificación profesional establecida para cada posto de traballo ou categoría, no grupo salarial correspondente, ao persoal incluído nos procesos de consolidación das prazas esixiráselles, para o ingreso, a mesma titulación que a esixida para o acceso á contratación temporal na mesma categoría profesional. Disposición adicional terceira. Funcionarización de persoal laboral.1. Os procesos de funcionarización terán como obxectivo regularizar aquelas situacións nas que tarefas e funcións que, segundo a normativa vixente, deberían de ser prestadas por persoal funcionario, estean a ser desempeñadas por persoal laboral.2. Os procesos de funcionarización respectarán os seguintes aspectos básicos, con independencia daquelas outras cuestións e criterios que, en aplicación da normativa vixente, deban de ser respectados en cada momento. a) Os procesos de funcionarización regularanse polas bases específicas da convocatoria, que serán obxecto de negociación coa representación dos/das traballadores/as. b) Poderán participar nos procesos o persoal laboral fixo que desempeñe funcións propias de persoal funcionario, e reúnan os requisitos xerais de acceso ao emprego público establecidos no presente convenio e na normativa aplicable. c) Procurarase facilitar ao persoal, dentro dos plans de formación, ou a través de plans específicos, formación axeitada para a superación dos procesos de funcionarización Disposición adicional cuarta. Singularización dos postos de traballo. Sen prexuízo da potestade de organización dos órganos da Corporación municipal, no prazo de dous anos dende a entrada en vigor do presente convenio, o Concello de Teo procederá, no ámbito dunha relación de postos de traballo ou instrumento similar de xestión de recursos humanos, á ordenación do cadro de persoal, mediante a singularización dos postos de traballo que estean a desempeñar funcións de coordinación, responsabilidade ou xefatura dentro dos servizos ou unidades administrativas do Concello. Os postos de traballo singularizados serán cubertos mediante convocatoria pública, polos mecanismos de provisión de postos previstos na lexislación vixente para o persoal funcionario da Administración local. Disposición adicional quinta. Plan de Igualdade. O Concello de Teo asume como principio reitor da súa actuación a igualdade de trato e oportunidades entre homes e mulleres. Non existirá entre os/as traballadores/as dun ou outro sexo diferenza algunha, por razón de xénero, en materia retributiva, de clasificación profesional, de sistema de traballo ou de xornada. Durante a vixencia do convenio o Concello de Teo adoptará medidas concretas para lograr a efectividade deste principio. O Concello comprométese a cumprir estritamente coa Lei Orgánica 3/2007, de 22 de marzo, para a igualdade efectiva de mulleres e homes; en especial, todo o recollido no título IV da Lei, que recolle o dereito ao traballo en igualdade de oportunidades. O Concello e a representación legal dos/das traballadores/as elaborarán un plan de igualdade. O devandito plan fixará os obxectivos concretos de igualdade a acadar, as estratexias e prácticas a adoptar para a súa consecución, así como o establecemento de sistemas eficaces de seguimento e avaliación dos obxectivos fixados. Para a consecución deses obxectivos, o plan de igualdade deberá contemplar, entre outras, as materias de acceso ao emprego, clasificación profesional, promoción e formación, retribucións, ordenación do tempo de traballo para favorecer, en termos de igualdade entre mulleres e homes, a conciliación laboral, persoal e familiar, e prevención do acoso sexual e do acoso por razón de sexo. A tal efecto, crearase unha comisión de traballo para a igualdade de trato formada por tres membros en representación do comité de empresa e delegados de funcionarios e outros 3 membros en representación do Concello. Disposición adicional sexta. Promoción interna dos operarios. Previa solicitude das persoas interesadas, a partir da data de aprobación do presente convenio colectivo, o persoal municipal que ocupe prazas en propiedade de operario (ou anterior categoría de peón), con 1 ano de antigüidade recoñecida no Concello de Teo, integrarase na categoría profesional de operario especialista, con efectos económicos do mes seguinte ao da data da solicitude. Disposición adicional sétima. Creación de prazas para a regularización de situacións laborais e cumprimento de requerimentos legais. No cadro de persoal do ano 2010, e seguintes, iranse incorporando, na medida das dispoñibilidades orzamentarias, todas aquelas prazas que respondan á unha regularización puntual de situación laborais concretas ou ao cumprimento de obrigas legais existentes. En calquera caso, estas prazas deberán ser reservadas para a súa cobertura por promoción interna e, só no caso de que non poidan ser cubertas cos efectivos existentes no propio Concello, deberán ser ofertadas para acceso libre. Disposición adicional oitava. Actualización das contías das retribucións. Durante o período de vixencia do presente convenio, as retribucións establecidas no mesmo experimentarán o incremento que determine a lexislación do Estado para o persoal o servizo das administracións públicas, sen prexuízo das adecuacións necesarias para asegurar que as asignadas a cada posto de traballo garden relación con contido, especial dificultade técnica, dedicación, responsabilidade, perigosidade ou penosidade do mesmo, así como as que se deriven do grado de consecución dos obxectivos fixados e do resultado individual da súa aplicación. En todo caso, durante a vixencia do presente convenio colectivo, o Concello de Teo comprométese a que o poder adquisitivo dos salarios do persoal ao seu servicio non se vexa diminuído por mor da desviación do Índice de Prezos ó Consumo, en relación coas revisións salariais derivadas da cláusula anterior. Disposición adicional novena. Homologación das condicións retributivas do persoal municipal. As partes que asinan este convenio colectivo, ó tempo que consideran o importante esforzo económico realizado na equiparación retributiva do persoal laboral co persoal funcionario do Concello, por mor da valoración dos postos de traballo que deu lugar ás táboas retributivas que forman parte como anexos do presente convenio, conveñen en continuar avanzando nos sucesivos procesos de negociación colectiva na liña agora iniciada, cara a homologación total das condicións retributivas de todo o persoal municipal, atendendo ó principio universal de “a igual traballo igual salario”. Todo o exposto, sen prexuízo do mantemento dos equilibrios retributivos que agora se establecen entre as distintas categorías do persoal laboral Disposición adicional décima. Integración profesional das prazas e persoal existentes no momento da entrada en vigor do convenio colectivo. Coa entrada en vigor do convenio colectivo faise necesaria a definición dun sistema que permita o encadramento das prazas de persoal laboral actualmente existentes, e dos seus respectivos ocupantes, dentro do cadro de grupos e categorías profesionais vixentes trala entrada en vigor deste documento. Co fin de facilitar este encadramento que, en calquera caso, deberá respectar os dereitos laborais adquiridos con anterioridade polos/as traballadores/as implicados, e co obxecto de clarificar a clasificación profesional do cadro de persoal laboral trala entrada en vigor do convenio colectivo, as partes asinantes do mesmo acordaron aplicar o sistema de integración que se define na presente disposición. Esta integración baséase na titulación requerida nos procesos selectivos de ingreso, tal e como se especifica no apartado de clasificación profesional do presente convenio, que determinará o grupo de pertenza, así como na realidade funcional e características profesionais das prazas existentes, sendo o seu obxectivo fundamental o encadramento no grupo e categoría profesional que máis se adapte a estas circunstancias, de conformidade cos criterios que a continuación se sinalan: Pasarán a integrarse no grupo A1, categoría de técnico superior, os/as traballadores/as que no momento da entrada en vigor do convenio ocupen prazas de: Técnico local de emprego Psicólogo/a Avogado/a CIM Normalizador/a lingüístico Pasarán a integrarse no grupo A2, categoría de técnico medio, os/as traballadores/as e que no momento da entrada en vigor do convenio ocupen prazas de: Traballador/a social Educador/a familiar Orientador/a laboral Arquitecto técnico Animador/a cultural Pasarán a integrarse no grupo B, categoría de técnico especialista, os/as traballadores/as que no momento da entrada en vigor do convenio ocupen prazas de: Animador/a deportivo Técnico informático Técnico de medio ambiente Técnico de educación e dinamización xuvenil Alfabetizador/a dixital Bibliotecario/a Pasarán a integrarse no grupo C2, categoría de auxiliar administrativo, os/as traballadores/as que no momento da entrada en vigor do convenio ocupen prazas de: Auxiliar administrativo Auxiliar de arquivo e biblioteca Coordinador actividades deportivas Telefonista Pasarán a integrarse no grupo C2, categoría de encargado-capataz, os/as traballadores/as que no momento da entrada en vigor do convenio ocupen prazas de: Encargado/a de servizos municipais Encargado/a de servizos básicos Capataz/a de Protección Civil Pasarán a integrarse no grupo C2, categoría de oficial, os/as traballadores/as que no momento da entrada en vigor do convenio ocupen prazas de; Peón de Protección Civil Oficial albanelería Tractorista Operario servizos múltiples Pasarán a integrarse no grupo C2, categoría de oficial de servizos varios, os/as traballadores/as que no momento da entrada en vigor do convenio ocupen prazas de: Operario de mantemento e dinamización de instalacións deportivas Pasarán a integrarse no grupo C3/A. P., categoría de operario, os/as traballadores/as que no momento da entrada en vigor do convenio ocupen prazas de; Peón servizos básicos Peón obras municipais Limpador/a Corresponderalle á comisión paritaria de control e seguimento o estudo, análise e proposta de resolución daquelas reclamacións que, en aplicación do regulado no presente convenio, poidan existir respecto da integración profesional de determinadas prazas ou traballadores/as. DISPOSICIÓNS TRANSITORIAS Disposición transitoria primeira. Implantación do novo sistema educativo. En tanto non se xeneralice a implantación dos novos títulos universitarios a que se refire o artigo 76 da Lei 7/ 2007, de 12 de abril, do Estatuto Básico do Empregado Público, para o acceso aos grupos de clasificación definidos neste convenio seguirán sendo válidos os títulos universitarios oficiais vixentes á entrada en vigor do propio Estatuto Básico do Empregado Público. En base ao disposto na disposición transitoria terceira da Lei 7/2007, de 12 de abril, do Estatuto Básico do Empregado Público, será de aplicación, co carácter transitorio estipulada na mencionada disposición, o modelo de equiparación sinalado a tal efecto para os grupos profesionais existentes con anterioridade á entrada en vigor desta normativa, sen prexuízo das modificacións que proceda realizar como consecuencia do desenvolvemento normativo que sexa de aplicación para o persoal funcionario ao servizo da Administración Local de Galicia. Disposición transitoria segunda. Regularización de prazas que desempeñan funcións de superior categoría. Téndose constatado, por parte dos asinantes do presente convenio, a existencia dunha serie de prazas de persoal laboral que están a asumir funcións propias dunha categoría profesional superior, e considerando a necesidade de que tales funcións sigan a ser desempeñadas, para unha adecuada prestación dos servizos municipais, asúmese o deber de normalizar esta situación, mediante a transformación das prazas necesarias para a cobertura e satisfacción das devanditas necesidades funcionais, na medida que se vaian cumprindo os requisitos esixibles para tal proceso. A cobertura destas prazas deberá reservarse, en todo caso, para procesos de promoción interna, conforme aos criterios establecidos no presente convenio ao respecto desta modalidade de carreira profesional. As prazas que resulten vacantes tras a realización dos devanditos procesos de promoción interna serán obxecto de amortización, salvo que a súa existencia siga sendo necesaria para unha prestación efectiva dos servizos municipais. A fixación das prazas a incorporar no cadro de persoal, co obxecto de normalizar as problemáticas funcionais reseñadas, e cuxa cobertura se reservará á promoción interna, así como a determinación das súas características profesionais, serán obxecto de tratamento no marco da negociación colectiva. Non obstante, e mentres non se teña normalizado esta situación, téndose rematado os procesos de promoción interna sinalados, acórdase que ás prazas que a continuación se sinalan, en cuxo desenvolvemento profesional se constata un desempeño de funcións de superior categoría, lles sexan asignadas as retribucións complementarias propias desta categoría superior, segundo a valoración económica fixada no presente convenio, no seu anexo II, e conforme aos criterios que a continuación se sinalan: As prazas sinaladas a continuación, que tras a entrada en vigor do convenio colectivo, quedarán integradas no grupo C2, categoría de encargado-capataz, na medida que asumen funcións propias da categoría de encargado xeral, e ata o momento en que dita deficiencia funcional sexa obxecto de normalización, mediante os procesos de promoción interna arriba sinalados, pasarán a percibir as retribucións complementarias (específico e destino) fixadas no anexo II para a categoría de encargado xeral. – Encargado/a de servizos municipais – Encargado/a de servizos básicos – Capataz/a de Protección Civil As prazas sinaladas a continuación, que tras a entrada en vigor do convenio colectivo, quedarán integradas no grupo C2, categoría de auxiliar administrativo, na medida que asumen funcións propias da categoría de administrativo, e ata o momento en que dita deficiencia funcional sexa obxecto de normalización, mediante os procesos de promoción interna arriba sinalados, pasarán a percibir as retribucións complementarias (específico e destino) fixadas no anexo II para a categoría de administrativo. – Auxiliar administrativo – Auxiliar de arquivo e biblioteca – Coordinador de actividades deportivas DISPOSICIÓNS FINAIS Disposición final primeira. Entrada en vigor. O presente convenio entrará en vigor ao día seguinte da súa publicación oficial. En calquera caso, a vixencia daquelas cuestións relativas a materias retributivas e que supoñan unha variación da situación anterior á entrada en vigor deste texto, comezarán a surtir efectos xunto co exercicio orzamentario de 2010, e polo tanto, con data de 1 de xaneiro dese ano. Teo, 15 de xaneiro de 2010. ANEXO I CLASIFICACIÓN PROFESIONAL ANEXO II TÁBOAS DE VALORACIÓN DAS CATEGORÍAS PROFESIONAIS; VALORACIÓN DE COMPLEMENTO DE DESTINO E COMPLEMENTO ESPECÍFICO TÁBOA VALORACIÓN DESTINO TÁBOA VALORACIÓN ESPECÍFICO TÁBOAS DE ASIGNACIÓN DE PUNTOS E COMPLEMENTOS VALOR DO PUNTO: 16 € ANEXO III TÁBOA SALARIAL FINAL (VALORES DE 2009)